Юриш ибодатининг турлари » O'zbekiston musulmonlar idorasi Qashqadaryo viloyati vakilligi rasmiy sayti\nЮриш ибодатининг турлари\n12-10-2021, 11:21 14 Ўқиш режими + -\nДинимизда ниятнинг гўзаллиги сабабли одатлар ибодатга айланади.\nУмар розияллоҳу анҳудан ривоят қилинади: «Пайғамбар соллаллоҳу алайҳи васаллам: «Албатта, амаллар ниятга боғлиқдир. Албатта, ҳар бир кишига ният қилган нарсаси бўлади. Бас, кимнинг ҳижрати Аллоҳ ва Унинг Расули учун бўлса, унинг ҳижрати Аллоҳга ва Унинг Расулига бўлади. Кимнинг ҳижрати дунё учун бўлса, унга эришади. Ёки аёл учун бўлса, уни никоҳлаб олади. Бас, унинг ҳижрати нима учун қилган бўлса, ўшанга бўлади», дедилар».\nЙўлда бораётган мусулмон яхшилик қилишни қасд этиб, дилига тугиб борса, шу юрганига ҳам савоб олади.\nСпорт учун юриш ёғларнинг йўқолишига сабаб бўлади.\nНамоз учун масжидга юриб бориш гуноҳларнинг йўқолишига сабаб бўлади.\nҲар бир бориб келишдаги қадами сабабли жаннатда даража берилади.\nФарзни адо этиш учун масжид сари босган бир қадами ила гуноҳи ўчирилади, бири ила даражаси кўтарилади.\nФарзни адо этиш учун масжид сари йўлга чиққанга эҳром боғлаган ҳожининг ажри берилади.\nКечқурунларда (Бомдод, Хуфтон) масжидга юриб борадиганларга қиёмат куни мукаммал нурнинг башорати берилган.\nМасжидга борадиган, қалби боғланган мўминга қиёмат куни Аллоҳ таоло Аршнинг соясида соялантириши ваъда қилинган.\nУбай ибн Каъб розияллоҳу анҳудан ривоят қилинади: «Мен бир кишини билардим, унинг уйичалик масжиддан узоқроқ уй йўқ эди. У бирон-бир намозни қолдирмасди. Бир куни у кишидан: «Миниш учун бирон улов олсанг бўлмайдими?» деб сўрашди. Шунда у: «Мени манзилим масжидга яқин бўлиши хурсанд қилмайди. Чунки мен масжидга қўйган ҳар бир қадамим учун менга савоб ёзиб қўйилишидан ва масжиддан ўз аҳлимга қайтганимда ҳам босган қадамларим менга савоб қилиб ёзиб қўйилишидан умидворман», деди. Шунда Расулуллоҳ соллаллоҳу алайҳи васаллам: «Бу қўйган қадамларингни барчасини Аллоҳ таоло тўплаб қўяди», дедилар»\nЖобир ибн Абдуллоҳ розияллоҳу анҳумодан ривоят қилинади: «Уйимиз масжиддан узоқроқ эди. Биз масжидга яқин бир уй олишни истаган эдик. Расулуллоҳ соллаллоҳу алайҳи васаллам бизни қайтариб: «Сизларнинг масжид сари қўйган ҳар бир қадамингиз эвазига бир даража ёзилади», дедилар».\nИмом Бухорий, Имом Муслим ривоятлари.\nБева, мискинларга ёрдам бериш учун юриш Аллоҳ таолонинг йўлидаги мужоҳидликдир.\nМўмин биродарининг ҳожатини чиқариш учун юриш ўн йил эътикоф ўтиргандан афзал.\nҚолаверса, Пайғамбаримиз соллаллоҳу алайҳи васаллам:\n«Бир биродаримнинг ҳожатида юриш мен учун мана бу масжидда (яъни, Масжиди Набавийда) бир ой эътикоф ўтиришдан маҳбуброқдир» деганлар.\nҲадиснинг давомида Пайғамбаримиз соллаллоҳу алайҳи васаллам:\n«Ким биродари билан унинг ҳожатини раво қилиб бергунича бирга юрса, Аллоҳ уни қадамлар тойиладиган кунда собитқадам қилади» деганлар.\nИбодатларини вақтида адо этиш билан бирга ризқига сабаб бўладиган пулни ҳалол йўл билан топиш учун меҳнат қилгани кўчага чиққан мўмин-мусулмон Аллоҳ таолонинг йўлида юрган бўлади.\nИбодатларини вақтида адо этиб, оиласини боқиш учун меҳнат қилгани кўчага чиққан одам Аллоҳ таолонинг йўлида юрган бўлади.\nИбодатларини вақтида адо этиб, тиланчиликдан сақланиш учун ҳалол ризқ топгани чиққан мусулмон Аллоҳ таолонинг йўлида юрган, ибодат қилаётган бўлади.\nШунинг учун ишга борилаётганда, «Роббим менга ҳалол ризқ излашни, оиламнинг нафақасини қилишни буюрган, тиланчиликдан қайтарган. Шунга ҳалол меҳнат қилиб пул топиб, ризқимни ейиш, оилам нафақасини қилиш ва бировларга муҳтож бўлмаслик учун ишга боряпман» деб ният қилиб олиш лозим.\nАллоҳ таоло ҳаммамизни масжид, ота-она, устозлар зиёрати, биродарининг ҳожатини раво қилиш, бева, мискинлардан хабар олиш, ҳалол ризқ топиш каби солиҳ амаллар сари қадам босадиган бандаларидан айласин!\nРобимиз ҳаммамизни Ўзининг ҳидоятидан айирмасин ва хотимамизни чиройли қилсин!


29-06-2020, 13:31 31 Ўқиш режими + -\nХабарингиз бор, ўтган Рамазон ойи давомида Muslim.uz портали томонидан “Ойлар султони – Рамазон” номли мақолалар танлови ўтказилган эди. Ушбу танловга келиб тушган 200 дан зиёд мақолалар ҳакамлар ҳайъати томонидан белгиланган мезонлар асосида баҳолаб чиқилди.\nОчиғи, уларнинг орасидан энг муносибини танлаш жуда мушкул бўлди. Боиси, мухлисларимиз томонидан юборилган мақолаларнинг ҳар бири юқори ўринларга муносиб эди.\nШундай бўлсада, танлов шартларида қўйилган талаблардан келиб чиқиб, ҳакамлар ҳайъати томонидан берилган баҳолар асосида энг юқори натижа олган қуйидаги иштирокчилар ғолибликларни қўлга киритдилар:\n1-ўрин: Фазлиддин КАРОМАТУЛЛОҲ – Сурхондарё вилояти Сариосиё тумани “Хожа Алоуддин Аттор” жоме масжиди имом-хатиби.\n2-ўрин: Робия МАННОБЖОНОВА, “Ҳадичаи Кубро” аёл-қизлар ўрта махсус ислом билим юрти битирувчиси.\n3-ўрин: Ҳайтмурат ЕРЕЖЕПОВ – Тошкент ислом институти 2-босқич талабаси.\nШунингдек, рағбатлантирувчи мукофотларга қуйидаги иштирокчилар муносиб деб топилди:\nҒиёсиддин Ҳабибуллоҳ – Нукус шаҳридаги “Муҳаммад ал-Беруний” ўрта махсус ислом билим юрти мударриси.\nРаҳматуллоҳ Ҳикматуллаев – Урганч шаҳридаги Имом Фахриддин ар-Розий ўрта махсус Ислом билим юрти 4-босқич талабаси.\nМуҳаммад Али Муҳйиддин – Имом Бухорий номидаги Тошкент ислом институти 3-босқич талабаси.\nБахтиёр Нажмиддинов – Саййид Муҳйиддин Махдум ўрта махсус Ислом билим юрти мударриси.\nЖўрабек Чўтматов – Термиз давлат университетининг илмий тадқиқотчиси.\nАбдулбосит Узоқов Абдувоҳид ўғли – Самарқанд вилоятидаги Ҳадис илми мактаби 1-босқич талабаси.\nНигора Усмонова – Тошкент ислом институти ўқитувчиси.\nАзизларимизга ушбу совринлар муборак бўлсин. Аллоҳ таолонинг Ўзи барчаларимизни икки дунё яхшиликлари билан мукофотласин.\nЭслатиб ўтамиз, танлов ғолибларига қуйидаги мукофотлар топширилади: 3-ўринга – Смартфон, 2-ўринга – Планшет, 1-ўринга – Ноутбук. Шунингдек, 7 нафар юқори балл олган иштирокчиларга рағбатлантирувчи мукофот – китоблар жамланмаси тақдим этилади. Мазкур мукофотлар ўз эгаларининг манзилларига карантин тартиб-қоидаларига амал қилган ҳолда етказилади.\nБарчангизни “Ойлар султони – Рамазон!” номли мақолалар танловида ғолиб бўлганингиз муносабати билан самимий муборакбод этамиз! Барча иштирокчиларга Muslim.uz портали ва Ўзбекистон мусулмонлари идораси номидан ташаккурлар изҳор этамиз!


Тарвуздан турли ниқоблар | Beka.uz\nТарвуздан турли ниқоблар\nчоршанба, 2015 Июл 29 Мухлиса Хакимова\nТарвуз таркибида бошқа маҳсулотларга нисбатан кўп учрайдиган фолий кислотаси билан машҳур. Шунингдек, тарвуз клетчатка хамда витаминларга бой саналади. Бундан ташқари, тарвуз терини намлантириш ва майинлантириш хусусиятига эга.\nҚуруқ тери учун.\nБитта тухум сариғини 1 ош қошиқ янги тайёрланган тарвуз шарбати билан яхшилаб аралаштиринг ва 20 дақиқага юзингизга суртиб қўйинг.\nЯрим стакан тарвуз шарбатини шунча миқдордаги сут билан аралаштиринг. Сўнгра тоза докани олиб тайёр аралашмага намлантиринг ва 15-20 дақиқага юзингизга қўйинг. Ҳар замонда докани аралашмага ботириб намлантириб туринг.\nЁғли тери учун.\nЯхшилаб кўпиртирилган битта тухум оқини бир ош қошиқ тарвуз шарбати ва бир ош қошиқ ёғсиз сметана билан аралаштириб, бир хил масса ҳолатига келтиринг. Тайёр ниқобни 20 дақиқага юзингизга суртиб қўйинг. Бу ниқобни сметанасиз ҳам тайёрлаш мумкин.\nНормал тери учун.\n2 чой қошиқ тарвуз мағзини, 1 чой қошиқ асал ва 1 чой қошиқ сметана билан аралаштиринг. Тайёр ниқобни юзга суртиб, 15 дақиқадан сўнг ювиб ташланг.\nҚирғичдан ўтказилган тарвузни 15-20 дақидага юзга суртиб, кейин ювиб ташланг. Бу ниқоб ажойиб ёшартириш хусусиятига эга.\n2 ош қошиқ майда тўғралган тарвузнинг пустлоғи устидан 1 стакан қайноқ сув қуйиб, 30 дақиқа дам беринг. Агар бу дамлама 1 ой давомида кунига 3 маҳал чой ўрнида ичилса, тери таранглашади ва ажинлар йўқолади.\nАгар юзингизга тушган ҳар хил доғлардан қутулиб, юз терингизни оқартиришни истасангиз, тарвуз ва бодринг шарбатини тенг миқдорда аралаштириб, тайёр лосьон билан ҳар куни эрталаб ва кечқурун юзингизни артинг.\nЁдингизда бўлсин, ушбу ниқоблар учун имкон қадар химиявий моддалар билан тўйинтирилмаган тарвуз танлаш лозим.


ҲАҚИҚАТНИ ТЎҒРИ АЙТА ОЛИШ ҲАМ МАҲОРАТ, ҲАМ ЖАСОРАТДИР - Ўзбекистон овози газетаси\nПрезидент, ижод ва ихтисослаштирилган мактабларни ривожлантириш агентлиги матбуот хизмати раҳбари:\n— Тезкорлик, холислик, ҳозиржавоблик ва албатта юксак жасорат — буларнинг барчаси замонавий журналистдан талаб қилинадиган энг муҳим жиҳатлардир. ОАВ ходимлари халқнинг дарди билан яшайди. Ўз навбатида одамлар уларга ишонади, суянади, муаммосини ҳал қилиб беришга қодир инсон, деб билади. Аслида ҳам чинакам касбини севган журналистлар ўзининг ташвишларини бир четга суриб, бошқаларнинг мушкулини осон қилиш пайида бўлади. Бир оғиз ширин сўз, раҳмат ёки шунчаки унинг ёнига келган инсоннинг масаласига ечим топилса ҳам, бахтдан кўзлари порлайди, ишидан мамнуният туяди.\nҲар йили анъанавий тарзда нишонланадиган касб байрами арафасида журналистлар шаънига айтилган илиқ гаплардан руҳланиб бир йил давомида тиришиб-тирмашади. Давлат раҳбарининг табриги эса унга қўш қанот бўлади, албатта. Бу йилги табрикда матбуот хизмати ходимлари фаолияти алоҳида тилга олингани ва уни янада жонлантириш учун билдирилган таклифлар ишимизга четдан қараб баҳо беришга ундади.\nҚувонарлиси шуки, сўнгги уч йил ичида соҳага оид ўндан зиёд қонун ҳужжатлари қабул қилинди. Хусусан, «Оммавий ахборот воситалари мустақиллигини таъминлаш ҳамда давлат органлари ва ташкилотлари ахборот хизматлари фаолиятини ривожлантириш бўйича қўшимча чора-тадбирлар тўғрисида»ги Президент қарорига мувофиқ бу соҳада янги тизим яратилди.\nМасалан, давлат органлари ва ташкилотлари фаолиятининг очиқлигини таъминлаш мақсадида ўтган бир йил давомида кўплаб вазирлик ва идораларда ахборот хизматлари замон талаблари асосида қайтадан ташкил этилди. Бугун ҳеч бир ташкилот ёки муассаса матбуот ходимисиз ишлай олмаслиги, фаолиятини халққа намойиш эта олмаслиги кундек равшан. Шунинг учун ҳокимликлар, катта-кичик идораларда мазкур соҳа тизимли йўлга қўйилди.\nАна шу хизматлар томонидан ижтимоий жараёнлар ҳақида ишончли ахборот бериш мақсадида матбуот анжуманлари, брифинглар, медиатурлар ташкил этилмоқда, ҳаётимиздаги муаммо ва ҳодисаларга тезкор муносабат билдирилмоқда, уларнинг веб-сайтлари, ижтимоий тармоқлар, мобиль мессенжерлардаги саҳифалари янгилаб борилмоқда.\nБироқ ютуқлар билан бирга камчилик ва нуқсонлар бўлиши ҳам табиий. Жумладан, миллий медиа майдонимизда замоннинг ўткир талаб ва мезонлари, муҳим тенденцияларини очиб беришда сусткашликлар бор. Ҳали ҳам ўзимизни танқид қилишдан қўрқамиз. Айбимизни яширишга ҳаракат қиламиз. Аслида танқидий таҳлил асосида одамлар кутаётган мавзу ва муаммоларни дадиллик билан ўртага ташласак, уларга ечим топиш осонлашади, камчиликлар секин-аста барҳам топади.\nПрезидент табригида билдилиган танқидий фикрлардан тўғри хулоса чиқариб, фаолиятимиздан қониқмасликни, ўз устимизда ишлаш, ўрганиш, одамлар олдида ҳақиқатни айта олиш жасоратига эга бўлиш кўникмасини янада оширишимиз керак. Лекин айрим журналист ва блогерлар каби шов-шувга берилмаслик лозим. Оғзига келганни қайтармаслик ҳамманинг ҳам қўлидан келиши мумкин. Бироқ ҳақиқатни билим ҳамда профессионал малака билан айта олсаккина жамоатчиликда тўғри тушунча ва қарашларни шакллантиришга эришамиз. Бу йўлда барча ҳамкасбларимга куч-ғайрат, маҳорат ва жасорат тилайман.\n«Нимани ёзиш эмас,\nЇандай ёзиш муіим!»\n“Жамият” ижтимоий-сиёсий газетаси Бош муҳаррир ўринбосари:\n— Деҳқон экин экиб, бир йилда ҳосилини кўради. Чорвадор молини кўпайтириб, баракасини олади. Муҳими, улар меҳнатига яраша эътироф этилади. Ким яхши чорвадор ёки деҳқонлигини бир-икки йилда одамлар англаб олишади. Илм аҳлини-чи?\nИлм аҳли меҳнатлари эътироф этилиши учун кўп йиллар тер тўкади. Оддий ўқитувчининг меҳнати у тарбиялаган болалар олийгоҳга киргани билан баҳоланса, олим ва кашфиётчининг иши, жойи келса, ундан ҳам кўп йиллик изланишлар оқибатида юзага чиқади.\nЖурналист деган машаққатли касб борки, уларнинг меҳнати осонликча кўзга ташланмайди. Фаолиятим давомида олдимга бир шиорни қўйганман: “Нимани ёзиш эмас, қандай ёзиш муҳим!” Бунга мисол, бир мавзуни танлаб, 4 нафар журналистга ёритишни топширсангиз, табиийки, 4 хил ёндашув бўлади. Амалиётга келган талабалар ёрдамида буни кўп бор синовдан ўтказганмиз. Сиз устоз ёки тажрибалироқ журналист сифатида уларнинг яхшисини саралаб оласиз. Бу соҳадаги оддий мисол.\nФуқароларнинг мурожаатлари билан ишлаш ёки давлат аҳамиятига молик муҳим тадбирни ёритиш, жойига чиқиб масаланинг мазмун-моҳиятига етиш каби қатор йўналишлар борки, уларни ўзлаштириш, одамларнинг кўнглига ёқадиган тарзда ёритиш осонликча бўладиган иш эмаслигини биздан катталар ҳам кўп бора таъкидлашган. Буни соҳага илк қадам қўйган пайтларимиз устозларимиз назоратидан кичкина бир тадбирни ўтказолмай, қайта-қайта ёзишга уринганларимиз, уларнинг бугунги кунда ўз самарасини бераётган даккиларини эшитиб, тасаввуримизда минг бир азобда қолганимизда ҳам кўришимиз мумкин. Зеро, бу фойдали азобни бошидан кечирмаган журналист ҳақиқий журналист бўлолмаса керак.\nДемоқчиманки, ана шундай синовларда тобланган, соҳанинг сир-синоатини ўрганишга, одамларга маъқул бўладиган материаллар тайёрлашга қодир бўлгандагина журналист эътироф этилади. Ва бу сен кутмаган пайтда, сен кутмаган жойдан келадиган хушхабарга айланади.\nҲар йили анъанавий тарзда ўтказиладиган “Йилнинг энг фаол журналисти” танлови мен учун ана шундай кутилмаган хушхабар бўлди. Нега дейсизми? Чунки ўзимча соҳани яхши ўзлаштириб олдим, деб юрган пайтларим саноқли мақолаларни йиғиб, танловларга топшираверганман. Ўша вақтлари, “албатта мен ютаман, сабаби менинг мақолам ҳамманикидан зўр”, деган тушунча бўлган. Насиб этмагандан кейин устозларимнинг маслаҳатларига таяниб, соврин ютишга эмас, соҳани чуқурроқ ўрганишга бел боғладим...\nТақдиримизда бор экан, камтарин меҳнатларимиз самараси мутахассислар томонидан маъқул кўрилиб, журналистика соҳасининг энг катта ютуқларидан бири насиб этди. Бобом раҳматли айтарди: “Болам, ёзиғингда бўлмаса, қувиб етолмайсан. Агар ёзиғингда бўлса, қочиб қутулолмайсан!” Шундай экан, барча ҳамкасбларимнинг ёзиғида меникидан-да хурсандчилик кунлар кўп бўлсин!


Валюта қора бозорига қарши кураш самара бермоқдами?\nЎзбекистон банкларидаги пул алмаштириш шохобчаларидан валюта сотиб олишнинг деярли имконсизлиги қора бозорнинг гуллаб-яшнаши асосий сабабларидан биридир.\nЎзбекистон Бош прокуратураси мамлакат бўйлаб валюта қора бозорларига қарши кураш фаоллашганини айтмоқда, лекин оддий ўзбекистонликлар фикрича, ҳокимият тизимидаги коррупция бу курашни бесамар қилмоқда.\nАндижонда валюта олди-сотдиси билан шуғулланадиган Насриддиновлар оиласига оид беш ака-уканинг бир кунда қамоққа олиниши Ўзбекистонда валютафурушликка қарши курашнинг кучайгани билан боғлиқ.\nБу фикрни Озодликка билдирган Ўзбекистон Сенати Қонунчилик ва суд-ҳуқуқ қўмитаси раиси Светлана Ортиқовага кўра, бу кураш фақат бир вилоят билан чегараланмасдан бутун мамлакатни қоплайди.\n- Валюта қора бозорига қарши тегишли идоралар кураш олиб боришмоқда. Қонунни бузган шахсларга нисбатан чоралар кўрилмоқда, дейди сенатор.\nСуҳбат давомида Ортиқова хоним қора бозорга қарши курашнинг самара келтиришига ишонишини урғулади.\nАндижонда валютафурушлик қилган оиланинг қўлга олиниши бу курашнинг ëрқин мисолидир, дейди Светлана Ортиқова.\n12 июл куни Ўзбекистон Бош прокуратураси расмий Интернет сайтида Андижонлик ака-укалар Абдуқаҳҳор, Баҳтиëржон, Абдуманноп, Абдусалом ва Абдуфаттоҳ Насриддиновларнинг 1200 АҚШ доллари миқдорода чет эл валютасини ноқонуний сотаëтган пайтда қўлга олинганини ëзди.\nАндижоннинг Асака туманидаги кийим бозорида қўлга олинган ака-укаларнинг уйи тинтув қилиниб, 65 минг АҚШ доллари, 43 минг Россия рубли, 4700 қозоқ тангаси ва 52 миллион ўзбек сўми мусодара қилингани ҳам маълум қилди бош прокуратура.\nАдолат тантанаси эмас балки кўз-кўз қилиш\nЎзбекистон ҳуқуқ тартибот органлари ўтказган Андижондаги қора бозор савдогарларига қарши амалиëт валютафурушлар учун сабоқ бўлади деган маънода ўзбек матбуотида ëритилди.\nАйни пайтда Андижонда валюта бозори илгари қандай ишлаган бўлса, бугун ҳам савдо сусайгани йўқ, дейди пайвандчилик қилиб топган пулини долларга алмаштириш учун бозорга келган 51 яшар Ҳалил ака:\n- Мана бемалол сотишяпти. Доллар керакми. Россия рублими. Ҳеч тортинмасдан бемалол валюта сотиляпти.\nҲалил ака ён атрофига қараб, у кузатаётган вазиятни бир неча милиция ходими ҳам кўриб турганини айтади.\n- Бир эмас бир нечтаси юрибди. Энди улар бирга иш қилади. Валюта сотаëтганлар ҳам милицияни одамида, дейди андижонлик уста.\nПулини қора бозорда алмаштираётган бўлсада, Ҳалил ака бундай бозорларнинг ҳақиқий маънода йўқ қилинишини тарафдори эканини ҳам қўшимча қилди:\n- Бозорда атрофга аланглаб пул алмаштириб юргандан кўра бемалол банкнинг салқин биносида сўмингни долларга алмаштиришга нима етсин.\nСуҳбатдошимиз Ҳалил ака банкдан фақат 500 долларгача пул алмаштириш мумкинлиги боис одамлар кўчадан пул алмаштираëтганини айтади.\nПул туғадиган паспорт\nАндижондаги“Асакабанк”га телефон қилиб пул алмаштириш учун чеклов борасида сўрадик.\n“Асакабанк” мулозимининг тушунтиришича, ҳар бир Ўзбекистон фуқароси 2000 долларгача бўлган пулни паспортини кўрсатиб бемалол алмаштириши мумкин.\nАйни пайтда банк мулозими хозир банкда доллар қолмаганини ҳам эслатиб қўйди.\nДоллар камëблиги эса ўзига хос “тадбиркорлик” учун ўзан бўлгани кузатилади.\nБанк атрофида юрган “тадбиркорлар атрофдагиларнинг паспортларини 25000 сўмга “ижарага олиб” алмаштирув пунктидан 2000 доллар пул олишади.\nКейин бу доллар қора бозорда сотилади.\nБу тижоратнинг мантиғини бизга Андижонлик Ҳалил ака тушунтирди:\n- Алмаштирув пункти фақат ўзининг одамларигагина доллар сотади. Четдан борганлар эса пул тугади деган стандарт жавобни олишади, дейди суҳбатдош.\nБу дарднинг давоси\nМамлакатнинг икки бурчаги Хоразм ва Андижондаги валюта қора бозори билан боғлиқ вазиятни ўша ердаги оддий харидорлар кўзи билан кузатдик.\nҲар иккала ҳудуд учун муштарак бир ҳолат юзага чиқди. Биринчидан, валюта қора бозоридаги ҳаракатлар милиция паноҳида амалга ошмоқда. Иккинчидан, мижозлар орасида амалдорлар ҳам кўп.\nЎзбекистон Сенати Қонунчилик ва суд-ҳуқуқ қўмитаси раиси Светлана Ортиқовага кўра, мамлакатда бундай ҳолатлар учрашини эътироф этиб, у коррупциянинг "классик кўриниши" дея атади.\n- Ижро ҳокимияти вакилларининг валюта қора бозорига аралишиши бу коррупциядир. Бундай амалдорларга қарши ҳеч аямасдан курашамиз. Коррупция иллат, афсуски бу иллат бизда ҳам бор. Биз бу иллатга қарши курашяпмиз. Хабарингиз бўлса, 2010 йил ноябрида концепция ҳам ишлаб чиқдик. Бу концепцияда босқичма-босқич кураш ҳақида гап боради. Бу курашнинг натижа беришига ишончим комил, дейди Светлана Ортиқова.\n2010 йил Ўзбекистон жазо қонунининг 177-моддаси, яъни “Валютани сотиш мақсадида қонунсиз харид қилиш” моддасига ўзгартиш киритилган эди.\nАйни ўзгартиш мазмунига кўра, валютафуруш Ички ишлар ходимлари билан ихтиëрий фаол ҳамкорлик қилса, жиноий жазодан озод қилинади.


Ucell ва Artel Mobile акцияси: ҳар ойда 3000 МБгача бонус! - Terabayt.Uz\nМарсга парвоз сари илк қадам: SpaceX икки фазогирни учирди!\nUcell ва Artel Mobile акцияси: ҳар ойда 3000 МБгача бонус!\nУяли алоқа операторларининг смартфон брендлари билан ҳамкорликда акциялар жорий этиши нафақат ҳар иккаласининг, балки мижозларнинг ҳам манфаатига хизмат қилади. Жумладан, Ўзбекистондаги алоқа операторлари ҳам бу каби имкониятлардан унумли фойдаланиб келмоқдалар.\nЎҚИНГ: Ucell акция доирасида Xiaomi смартфонларига чегирмалар тақдим этмоқда\nUcell компанияси жорий этган янги акция Artel Mobile билан ҳамкорликда амалга оширилмоқда. Унда мижозлар расмий кафолатга эга бўлган Artel ёки General Mobile смартфонларини харид қилиб, 3 ой мобайнида ҳар ой Ucell алоқа операторидан бонус олиб туришлари мумкин.\nАкцияда 1 йиллик расмий кафолатга эга бўлган қуйидаги смартфон моделлари иштирок этади:\nArtel Mobile U3\n3 ой давомида ҳар ой 1000 МБ ҳажмида интернет-трафик\nArtel Mobile U5\n3 ой давомида ҳар ой 2000 МБ ҳажмида интернет-трафик\nArtel Mobile P5\n3 ой давомида ҳар ой 3000 МБ ҳажмида интернет-трафик\nЎҚИНГ: Artel телефонларини қулай нархларда олинг! (2018 йил 9 февраль)\nОператор сайтида эълон қилинган хабарга кўра, мазкур акция доирасида бонуслар юқорида кўрсатилган мобил қурилмалардан бирини харид қилган абонентларга тақдим этилади. Бонуслар Ucell’нинг ҳақи олдиндан тўланувчи хизмат кўрсатиш тизимидаги, Фаол ҳолатдаги абонентларгагина, шунингдек, битта телефонга ва битта абонент рақамига бир марта белгиланади.\nТақдим этилган бонуслар Ўзбекистон Республикаси ҳудудида амал қилади, тегишли интернет-трафик ҳар ойда белгиланади.\nУшбу акция 2018 йилнинг 15 мартидан то 15 июнигача амал қилади.\nАкция шартлари ва бошқа тафсилотлари билан мазкур алоқа операторининг сайтида, шунингдек, Facebook ва Odnoklassniki ижтимоий тармоқларидаги Ucell ҳамда Artel Mobile саҳифаларида танишиб чиқишингиз мумкин.\nЎҚИНГ: Ucell’дан хушхабарлар: ҳар куни TAS-IX учун 50 МБ, Telegram учун 33 МБ!\n#Artel #Ucell #акция #мобил алоқа оператори #General Mobile\nYouTube’даги янги қулайликдан энди сиз ҳам фойдалана оласиз! (+видео)


Аллоҳ Мусога кўринганми? (Тажалли,Тариқатчиликка Назар 24- бўлим) - Musulmonlar\nАллоҳ Мусога кўринганми? (Тажалли,Тариқатчиликка Назар 24- бўлим)\nТажалли – кўриниш, ўртага чиқиш дегани. Аллоҳни тажалли этиши ҳам, уни кўриниши ёки унинг қудрати намоён бўлиши деган маънони ифодалайди.\nПир: (Пешонасига ишора қилиб) пирларни пешонаси ойнадир. У йерда Аллоҳ тажалли этади, кўринади.\nБайиндир: Аллоҳ таоло бир инсонни пешонасида қандай кўринади? Буни далили борми?\nПир: Ҳа, бор. Аллоҳ таоло шундай деган:\n“Мусо биз тайинлаган вақтда келиб, Робби у билан гаплашганда: “Роббим! Менга Ўзингни кўрсат, Сенга қарай! ” деди. Робби: “Мени кўра олмайсан, лекин мана шу тоққа қара, агар тоғ ўрнида тура олса, сен ҳам Мени кўра оласан”, деди. Кейин Робби у тоққа тажалли қилганида, тоғни тўзитиб ташлади. Мусо ҳушидан кетиб йиқилди. Ўзига келганида: “Сенга чин кўнглимдан бўйин эгаман, Сенга йўналдим, мен мўминларни аввалгисиман”, деди. ” (Аъроф 7/143)\nБу оятга кўра, Аллоҳ бир тоғда кўриниши мумкин эканми, демак, бир инсонда ҳам кўриниши мумкин.\nБайиндир: Аллоҳ тоғда (тоғни ичида) тажалли бўлмади, яъни кўринмади. Балки, тоққа тажаллиқилди ва тоғ парчаланди. Мусо эса ҳушидан кетди.\nПир: Худди шу каби тоғ пирни, мурид эса Мусони мақомида бўлади. \nБайиндир: Бу қанақа далил келтириш? Бу қанақа қиёс? Аллоҳ таоло тоғни ичида кўринмади. Балки, тоққа кўринди. Мусо Аллоҳни кўргани ҳам йўқ. Аллоҳ таоло бу дунёда ҳеч бир инсонга кўринмаслиги сиз билан бўлиб ўтган аввалги суҳбатларимизда келтирилган оятларда очиқча маълум бўлганди.\nСиз ўзингизни тоққа қиёслаяпсизми? Ҳеч қачон инсон тоққа қиёс қилинадими? Сиз тоғ билан инсон ўртасида қандай ўхшашлик қураяпсиз?\nАгар қиёслашни тўғри амалга ошираётган бўлсангиз, оятда айтилган тажаллидан кейин тоғ парча-парча бўлиб кетганидек, пир ҳам парча-парча бўлиб кетиши керак.\nПир: Аллоҳ пирларни ҳимоя қилиб сақлаб қолади. Аллоҳни бунга кучи йетмайдими?\nБайиндир: Яна қайта айтаманки, ҳар нарсага Аллоҳни кучини далил қилиб келтиравермайди. Аллоҳ пирларни сақлаб қолиши ҳақида қандай далил бор?\nБундан ташқари, Аллоҳни тоққа қилган тажаллиси махсус бир ҳолат бўлиб, бу нарса ғайри одати бир воқелик ҳисобланади. Сиз пайғамбарга хос ўлароқ Аллоҳ тарафидан қилинган тажаллини ўзингизга далил сифатида олишингиз асло тўғри бўлмайди.  Пирни тоққа, муридни эса Мусога қандай қилиб ўхшатганингизга тушуниш қийин!\nМурид: Тажалли масаласини нега нотўғри талқин қиляпсиз? Бу ҳолат – пиримиз ўзининг барча хатти-ҳаракатлари билан муридларига ўрнак бўлишини билдиради. Буни шундай тушунинг.\nБайиндир: Аллоҳ пирингизни баданига кирганига мени ишонтирмоқчимисиз?\nМурид: Йўқ. Асло бундай демоқчи эмасман. Пиримиз шунчаки бизга ўрнак эканини айтмоқчиман, холос.\nБайиндир: Ўрнак бўлиши учун Аллоҳ пирингизни пешонасида кўриниши керакми?\nПир: Пирнинг икки кўзининг ораси файз булоғидир. Муридлар пирларига робита қилаётганида, пирларини икки кўзи орасидаги хаёл хазинаси ила пирининг руҳониятини юзига ва ҳатто икки кўзининг орасига қараб туриши керак. \nБайиндир: Ишни сири мана энди очилди. Пирингизни пешонасида Аллоҳни тажалли этишига нега бунчалик муҳтож бўлганингизни энди тушундим. Битта хатога қўл уришингиз натижасида, ўша хатойингиз сизларни яна бошқа хатоларга ҳам мажбур қилиб қўйган экан.\nАввал робита деган нарсани тўқиб чиқардингиз. Кейин, робитани қабул қилдира олиш учун эса, пирингизни пешонасида Аллоҳни тажалли қилиши ҳақида бир ёлғон тўқиб чиқаришингиз керак эди!\nЧунки мурид робита қилаётганида пирини руҳониятини хаёл қилган ҳолда унинг икки кўзи орасига қараб турганини ҳис қилиб туради. Сизларга кўра у йер файз булоғидир. Ундан кейин кейин пирингизни руҳонияти олдида ўзингизни паст тутиб унга ёлворасизлар, ундан маънавий ёрдам сўрашни бошлайсизлар, уни Аллоҳ билан ўзингизни ўртангизга бир воситачи қилиб оласизлар. \nСизлар пирингизни пешонасини ойнага ўхшатишга ва Аллоҳ у йерда кўринишига жуда муҳтожсизлар, акс ҳолда муридларингизни бу тўқиб чиқарган ёлғонингизга қандай ишонтирардингиз!\nБаъзи тасаввуф китоблардан бундан ҳам баттар ҳолатларга кўзимиз тушиб қолади. Ўша китобларда Аллоҳнинг исм ва сифатларининг баъзилари пирларда кўрингани айтилади.  Бу нарса бора-бора пирлар гўё сизларни орангизда яшаётган бир илоҳ деган эътиқодгача олиб бориши мумкин.\n Бу иддао Маҳмуд Устаўсмонўғли ва жамоати билан олиб борилган суҳбатдан олинган.\n Мурид пирини олдида жазбага тушиб телба ва ўзини билмас ҳолга тушиб қолиши, мана шу шартланишнинг оқибати бўлса керак!\n Ала хилафил қияс содир бўлган нарса саира макисун алайҳ бўлмайди. Мажалла м. 15.\n Руҳул Фурқон, 2- ж, 79- с.\n Қаранг: Руҳул Фурқон, 2-ж, 79- с.\n Қаранг: Қўтқу, Тасаввуфий Ахлоқ, 2- ж, 184-185 с.\nАллоҳни кўриниши Робита Тажаллий Тариқат


ШАФФОФ ИМТИҲОНЛАР САРИ ИЛК ОДИМЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 18 Май 2014\tКӯришлар: 1910\nМамлакат Президенти Миллий тест маркази давлат муассасаси янги биносининг очилиш маросимида сӯзлаган нутқида таъкидлаганидек, абитуриентларнинг олийгоҳларга қабул қилишнинг бугунги кунгача амал қилган усули олий маълумотга етишиш тенгсизлиги, коррупция ва порахӯрлик туғилиши, олийгоҳларга студентларни қабул қилиш жараёнини назорат қилишнинг мураккаблашувига сабаб бӯлар эди.\nБу йил Миллий тест маркази орқали ӯтказиладиган марказлашган имтиҳонларда юқоридаги иллатлар бартараф этилиб, шаффофлик таъминлангани ҳолда мамлакат олийгоҳларига ҳақиқий билимли талабалар қабул қилинадими? Умуман, бунга тайёргарлик ишлари қай аҳволда?\nАввало қайд этиш лозимки, Умумжаҳон банкининг 8 миллион 300 минг сомоний ҳажмидаги грант маблағлари эвазига қурилган Миллий тест марказининг фаолият бошлаши ва абитуриентларнинг марказлаштирилган имтиҳонлар орқали олийгоҳларга қабул қилиниши, давлат раҳбари Эмомали Раҳмон таъкидлаганидек, маориф соҳаси ислоҳотида муҳим қадам бӯлмоқда.\nАммо ҳар қандай янгилик бошланишида қийинчиликлар бӯлгани каби бу масалада ҳам ишларнинг маълум қисми ҳали олдинда. Қолаверса, абитуриентларни янги усул билан олийгоҳларга қабул қилиш йӯл-йӯриғини ҳужжат топширувчиларга ӯргатишдек муҳим бир иш борки, бунга алоҳида эътибор қаратмоқ лозим. Бу хусусда оммавий ахборот воситалари, хусусан, марказий ва вилоят телевидениелари мунтазам равишда тушунтириш ишлари, кӯрсатувлар олиб бормоқда. Аммо ӯрта мактаб битирувчи синф ӯқувчилари билан суҳбатларимиз жараёнида маълум бӯлдики, уларнинг кӯпчилиги ҳали етарлича маълумотга эга эмас.\nОлий таълим муассасалари маъмуриятининг бу масаладаги маълумотлари ва фикри билан танишиш мақсадида Суғд вилоятида энг катта олийгоҳ ҳисобланган академик Бобожон Ғафуров номидаги Хӯжанд давлат университети мутасаддиларига мурожаат этдик. Олийгоҳ ректорининг таълим бӯйича ӯринбосари Абдуфаттоҳ Раҳимов бу хусусда шундай дейди:\n- Абитуриентларни Миллий тест маркази орқали олийгоҳга қабул қилиш давлатимизнинг бугунги кунда илгари сураётган сиёсати бӯлиб, бунга алоҳида эътибор қаратилмоқда. Мамлакат Президенти топшириғи асосида бугун хорижий олийгоҳлар филиалларидан ташқари Тожикистон Республикасининг барча олийгоҳларига талабалар тӯлиқ Миллий тест маркази орқали қабул қилинади. Шуни ҳам алоҳида қайд этишни истардимки, Душанбе шаҳрида ӯтказилган семинарларда қатнашиш жараёнида Миллий тест маркази барча тайёргарликларни кӯрганлигининг гувоҳи бӯлдик. Ӯйлайманки, бу масалада бирор муаммо чиқмайди.\nАлоҳида қайд этиш лозимки, жорий йилда олий ӯқув юртлари, жумладан, Хӯжанд давлат университети абитуриентларнинг қабулига бирор хил таъсир кӯрсатмайди. Бу масалада Миллий тест маркази томонидан комиссия ташкил этилган. Бу комиссия Суғд вилоятида ҳам ӯз фаолиятини йӯлга қӯйган.\nИмтиҳонларни олиш масаласида эса, вилоят шаҳру ноҳиялари маориф муассасаларидан 30-35 нафар мутахассислар семинарларда қатнашишди. Улар Хӯжанд шаҳрида, Б.Ғафуров ноҳияси ва ӯйлайманки, Истаравшан шаҳрида ҳам ташкил этиладиган Миллий тест маркази бӯлимларида имтиҳонларни олиш тарзи хусусида махсус семинарлар ӯтказади. Бу жараёнда бизнинг олийгоҳдан ҳам нозир сифатида бирор киши даъват этилиши кутилмоқда. Лекин ҳозирча бу хусусда ҳеч қандай маълумот олганимиз йӯқ. Аммо бу Хӯжанд Давлат университетининг абитуриентлар қабулига ҳеч қандай алоқаси йӯқ, деган маънони билдирмайди. Биз, асосан, тарғибу ташвиқ этишга эътибор қаратмоқдамиз. Аҳоли орасида ҳам ОАВ орқали ҳам олийгоҳ ишчилари томонидан бевосита учрашувлар ӯтказиб тарғибот, ташвиқот ишлари олиб бориш жуда муҳим ҳисобланади. Абитуриентлар бизнинг олийгоҳимизни танлашлари ва бизга ӯқишга келишлари учун, аввало, ӯзимиз ҳаракат қилишимиз лозим.\nҚабул имтиҳонлари ӯтказилишига эса, бирор хил таъсир кӯрсатмаймиз, таъсир ӯтказиш ҳуқуқига ҳам эга эмасмиз.\nЙӯлланма ёки квота ёрдамида кирадиганлар ҳам Миллий тест маркази томонидан қабул қилинади. Президент квотаси билан қабул қилинадиганлар ёки ота-онасиз абитуриентлар ҳужжат топширишда қайдга олинади. Уларга имтиҳонлар жараёнида имконият берилади. Бу масала ҳам тӯлиқ Миллий тест маркази томонидан қабул қилинади ва олийгоҳ бу жараёнга бирор хил таъсир ӯтказа олмайди.\nОлийгоҳга билим даражаси қандай талабалар қабул қилинганини биз фақатгина ӯқув йили давомида олинадиган синов ва имтиҳонлар натижасидан аниқлай олишимиз мумкин. Лекин шуни алоҳида қайд этишни истардимки, бу қадар тайёргарликлар ва Миллий тест маркази томонидан замонавий техник жиҳозлари ёрдамида олинадиган имтиҳонлар натижасида,бу йил олийгоҳларга, жумладан, ХДУга ҳам билим даражаси юқори бӯлган талабалар қабул қилинади.\nМамлакат Президенти Миллий тест маркази очилиш маросимида олийгоҳлар раҳбарлари олдида сӯзга чиқиб, Миллий тест марказига юқори баҳо берган, ушбу усулни кенг тарғиб этишни тавсия этиб, “Келгусида барча олийгоҳларда имтиҳонларнинг ҳамма турларини электрон тарзда шаффоф ва адолатли ӯтказиш зарур”–дея таъкидлаганди.\nТожикистон Ҳуқуқ, савдо ва сиёсат давлат университети ректори Жамшед Жӯрабоевнинг айтишича, мазкур олийгоҳда таълим тӯла кредит системасида йӯлга қӯйилган. Олийгоҳда барча имтиҳонлар тест шаклида ва компютер воситасида олинади. Олийгоҳ ҳозирда 400 дан ортиқ компютерларга эга ва янги ӯқув йилидан Миллий тест маркази орқали қабул қилинган талабаларни қабул қилиш ва таълим бериш учун барча шароитлар яратилган.\nАкадемик Муҳаммад Осимий номидаги Тожикистон Техника университетининг Хӯжанд шаҳридаги политехника институтидан олинган маълумотларга кӯра эса, бу олийгоҳда 2010 йилдан бери тест маркази амал қилади. Барча якуний имтиҳонлар тест шаклида замонавий техник жиҳозлар ёрдамида олинади. Бу усул яхши натижа бермоқда. Олийгоҳ давлат атестациясидан муваффақиятли ӯтиб, Республика Маориф ва илм вазирлиги Таълим сифатини назорат қилиш агентлиги томонидан фанларни ӯзлаштириш бӯйича мамлакатда энг яхши олий муассаса, деб топилган.\nОлийгоҳ директори Анвар Мақсудовнинг фикрича, олийгоҳларга Миллий тест маркази орқали марказлашган имтиҳонлар билан абитуриентларни қабул қилишда қӯшни мамлакатлар тажрибасини кузатадиган бӯлсак, қабул 10-15 фоизга камаяди. Шунинг учун ҳам Политехника институти маъмурияти Суғд вилоятининг барча шаҳру ноҳияларига олийгоҳ ӯқитувчиларини сафарбар этиб, институт қӯлга киритган ютуқлар ва таълим тизими ҳамда сифати ҳақида ӯрта мактабларнинг битирувчи синф ӯқувчиларига тӯлиқроқ маълумот етказишни режалаштирган.\nАкадемик М.Осимий номидаги ТТУПИ директорининг айтишича, мазкур олийгоҳда талабаларга кенг имкониятлар яратилган. Олийгоҳда уч талабага битта компютер тӯғри келади.Олийгоҳ кадрларни қӯллаб-қувватлаш масаласида ҳам мамлакатда етакчилик қилади. Олийгоҳ ӯқитувчиларининг ӯртача маоши Республикада энг юқори кӯрсаткичлардан ҳисобланади. Ёш олимлар кӯрсаткичи бӯйича ҳам мамлакатда биринчи ӯринда туради.\nӮтган йили Республика олий мактаблари студентлари орасида ӯтказилган фан олимпиадасида ҳам олийгоҳ талабалари фахрли ӯринларни қӯлга киритган.\nБуларнинг ҳаммаси олийгоҳда таълим тизимини замонавий техник воситалар ёрдамида йӯлга қӯйиб, барча синову имтиҳонларни шаффоф ӯтказиш самараси эканлигини қайд этади.\nАкадемик М. Осимий номидаги Политехника институти семинару конференциялар ташкил этиш ҳамда олийгоҳ устоз ва талабалари томонидан ихтиро қилинган янгиликларни намойиш этишга ҳам алоҳида урғу бериб келади. Биргина ӯтган 2013 йилда олийгоҳда тӯртта жумҳуриявий, иккита халқаро ва битта вилоят миқёсида илмий-амалий конференциялар ӯтказилган.\nЖорий йил январ ойининг 24-санасида ҳам Тожикистон Техник университети Хӯжанд шаҳридаги Политехника институтида мамлакат Президентининг олий ӯқув юртлари имтиҳонларини марказлаштириш тӯғрисидаги дастурини амалга татбиқ этиш мақсадида илмий-амалий конференция ташкил этилди.\n“Олий мактабларда марказлаштирилган имтиҳонларни ташкил этишнинг замонавий усуллари: ҳал этишнинг янги йӯллари” номи остида ташкил этилган мазкур конференцияда мамлакатнинг бир қатор олийгоҳлари раҳбарлари, олимлар ва хорижий давлатлардан ҳам соҳа мутахассислари иштирок этди.\nИнститут директори Анвар Мақсудов конференцияни очиш баробарида ушбу анжуманни ташкил этишдан асосий мақсад - тажриба алмашиш ва тест маркази фаолиятини бойитиш эканлигини таъкидлади.\nАнвар Мақсудовнинг фикрича, марказлаштирилган имтиҳонлар талаба билимини ҳақиқий ва адолатли баҳолаш, ӯзаро соғлом рақобат орқали уларнинг билим олишга бӯлган интилишларини орттириш, дарсларни ӯзлаштиришини доимий назоратга олиш имкониятини беради.\nОлийгоҳда талабаларнинг барча ёзма ишлари ӯқитувчилар иштирокисиз замонавий техникалар воситасида текширилади.\nТожикистон Техник университети Политехника институти тест маркази бошлиғи Дилафрӯз Сангинованинг айтишича, марказлаштирилган имтиҳонлар якуний натижаси олий мактабда таълим сифатини оширишга ёрдам берадиган кӯплаб жиҳатларни ӯрганишга имконият туғдиради. Жумладан, муаллимнинг дарс ӯтиш сифати, ӯқитувчининг синов ва имтиҳонларда адолатли баҳолаши, имтиҳон саволларининг сифат ёки мураккаблиги, гуруҳ ва мутахассисликларда талабаларнинг ӯзлаштиришини аниқлаш мумкин.\nҚозоғистон Республикаси Миллий тест маркази ва ахборот технологиялари идораси бошлиғи Бабур Мукановнинг Тожикистон Техник университети Хӯжанд шаҳридаги Политехника институтида ӯтказилган конференцияда сӯзга чиқиб, таъкидлашича, Қозоғистонда 2004 йилдан бери Миллий тест маркази амал қилади ва бу марказ орқали ҳар йили 70 мингдан ортиқ абитуриентлар олийгоҳларга йӯлланма олади. Унинг фикрича, абитуриентларни марказлашган имтиҳонлар ёрдамида Миллий тест маркази орқали олийгоҳларга қабул қилиш, адолат ва шаффофликни таъминлашнинг энг самарали усулларидандир.\nМамлакатимизда ҳам Миллий тест маркази давлат муассасаси фаолият бошлаши ва қабул имтиҳонлари ушбу марказ томонидан марказлаштирилган ҳолда олиниши олийгоҳларга абитуриентларни қабул қилишда учрайдиган порахӯрлик ҳолларини йӯқотиши кутилмоқда. Бу йӯлда шаффофликни таъминлайдиган асосий омиллар сифатида, қабул имтиҳонларини топшириш жараёнида варақаларда абитуриентлар фамилия, номи ёзилмай, штрих кодлар кӯрсатилиши ва натижаларни текшириш, жамлаш ҳамда баҳолаш компютер дастури асосида, одам иштирокисиз амалга оширилиши айтилмоқда.\nМиллий тест маркази биносида эса, хавфсизликни таъминлаш мақсадида бино ичкарисига кириш учун ишчиларга пластик карталар жорий этилган ҳамда барча хона ва коридорларга доимий кузатув камералари ӯрнатилган.\nХуллас, жорий йилда мамлакатнинг барча олийгоҳларига ҳақиқий билимли, ӯқиб-ӯрганиб, етук мутахассис бӯлиб, давлатимиз келажаги учун хизмат қиладиган ёшлар қабул қилиниши кутилмоқда.\nАслида, Миллий тест марказини яратишдан асосий мақсад ҳам олийгоҳларга кириш имтиҳонларини шаффоф ва адолатли ӯтказиш ҳамда имтиҳонларни абитуриентларнинг яшаш жойларига яқин нуқталарда ӯтказиш орқали мамлакат ёшларининг тенг ва озод иштирокини таъминлашдир.\nБугун: 13-04-2021 15:54:51


июл 23, 2018 13:12 Asia/Tashkent\nАзиз мухлислар, бугунги мусиқали дастуримиз давомида сиз азиз тингловчиларнинг истак -хоҳишларингизни инобатга олиб форс, ўзбек ва тожик тилларда ижро этилган дилрабо қўшиқларни эфирга ўзатишга сайъ-ҳаракат қиламиз. Мусиқий дастуримиз сиз азизларга ёқади ва манзурингиз бўлади деган умиддамиз!\nТаъкидлаб ўтамизки, ўзбек тили радиоси Муқаддас Машҳад шаҳридан ҳаво тўлқинларига ўзатилади. Таҳририятимиз ходимлари мусиқий дастуримизнинг мазмунли ва ёқимли бўлишига сайъ-ҳаракат қилишади. Қайд этиш жоизким бугунги сизларга тақдим этиладиган дастлабки қўшиқ радиомизнинг редактори томонидан танлаган , кайфиятни кутарувчи ва чиройли қўшиқ Беҳноми Бони ижросида " Вой деле биқарорам" номли қўшиғидир.\nҲозир эса, ана шундай дилрабо қўшиғини Озодбек Назарбеков кўйлайди. Қушиқнинг номи «Дилдор».\nАзизлар эслатиб ўтамизки бугунги кунларда Имом Ризо (а) валодат кунлари муносабати билан барча қалблар Имом Ризо алайҳисаломнинг руҳоний ва малакутий ҳарамида қаратилган. Асрлар оша ҳалигача ул ҳазратнинг издошлари Эроннинг шимол-шарқида жойлашган Машҳад шаҳрига дунёнинг барча бурчакларидан келишади ва улар Имом Ризо алайҳиссалом ҳарами остонасида ўз вақтлари, руҳлари ва жонларини бу маънавий ҳузуридан сероб айлаш учун сайъ-ҳаракат қилишади. Шу муносабат билан Тожикистоннинг машҳур хонандаси Давлатманд Холов ижросида «Шоҳи Хуросониям» номли қўшиғини манзурингизга тақдим этамиз. Марҳамат тингланг!


Сергей Лушчан: “Олти очколик ўйинда ғалаба қозондик” – "Сўғдиёна" футбол клуби расмий сайти\nСергей Лушчан: “Олти очколик ўйинда ғалаба қозондик”\nБугун Суперлиганинг 13-турида ўрин олган “Нефтчи”-“Сўғдиёна” баҳси бўлиб ўтди. Унда “Сўғдиёна” жамоаси 0:2 ҳисобида ғалаба қозонди. Ўйиндан сўнг жамоамиз бош мураббийи Сергей Лушчан ва ўйиннинг энг яхши футболчиси деб топилган Шохруз Норхоновлар матбуот анжуманида иштирок этди.\n-Рақибларни бугунги ўйинда омади келмади дея олмайман. Улар жуда яхши ўйин курсатишди ва яхши шакилланган жамоа эканлигини исботлашди. Улар бугун вазиятлардан фойдалана олмади холос. Бугунги ўйинда “Нефтчи” ўз ўйида ўйнаётганини ҳисобга олиб, шунга яраша тайёргарлик кўрдик. “Сўғдиёна” ва “Нефтчи” деярли бир хил вазиятда. Бугун рақиблар 3 очко учун курашишини билар эдик аммо ўйин 6 очколик эди. Учрашув бошида стандарт вазиятган гол кирита олдик ва муҳими бугун очко билан қайтмоқдамиз. Ўйиндан қониқдим-дейди Сергей Лушчан.\n-Бу ўйинга жиддий тайёргарлик кўрган эдик. 6 очколик ўйин бўлишини билар эдик. Баҳс бошида вазиятлардан фойдаландик ва якунда химояда яхши ҳаракат қилдик. Жамоамиз 90 дақиқа давомида яхши ўйин намойиш этди. “Нефтчи” жуда иштиёқи баланд жамоа. Кейинги ўйинларида омад тилайман. Бугун бизни Жиззахдан келиб қўллаб-қувватлаган мухлисларга ўз миннатдорчилигимизни билдирамиз-дейди Шохруз Норхонов\nPrevious ArticleCергей Лушчан: «Ғалаба қозониш учун гол уриш керак”\nNext Article«‘Сўғдиёна» Ўзбекистон Кубоги 1/8 финалда «Бунёдкор»га мағлуб бўлди


1 мартдан бошлаб аҳолининг минимал истеъмол харажатлари миқдори эълон қилиниши белгиланди - zarnews.uz\nПрезидентимиз Олий Мажлисга Мурожаатномасида иқтисодий ислоҳотлар, хусусан, аҳолини камбағалликдан чиқариш масаласига алоҳида эътибор қаратди.\nБу бежиз эмас. Чунки “Темир дафтар”нинг жорий этилиши – эҳтиёжманд аҳолини тўғри аниқлашда ва шу асосда, улар билан манзилли ишларни ташкил этишда ўз самарасини берди. 2021 йилдан тўлиқ ишга тушадиган “Ижтимоий реестр”да “Темир дафтар”даги барча маълумотлар қамраб олиниб, эҳтиёжманд оилаларга 30 дан зиёд ижтимоий хизматлар электрон шаклда кўрсатилиши белгиланди.\nБиринчи навбатда, камбағал аҳолининг асосий эҳтиёжларининг кафолатли таъминланиши лозимлиги ва бу масалада халқаро экспертлар билан чуқур таҳлил асосидаги ҳисоб-китоблар якунига етказилаётганлиги, 2021 йил 1 мартдан бошлаб аҳолининг минимал истеъмол харажатлари миқдори эълон қилиниши белгиланди.\nДавлатимиз раҳбари Мурожаатномада “Камбағалликдан чиқиб кетиш учун энг муҳим омил – бу инсоннинг интилиши, ўз кучига таянган ҳолда, аниқ мақсад сари ҳаракати бўлиши керак. Шу мақсадда келгуси йили маҳаллаларда аҳолини касб-ҳунарга ўқитиш бўйича мингдан зиёд марказлар ташкил этилади. Бунда касб-ҳунарга ўқитилган ҳар бир шахс учун ўқув марказларига 1 миллион сўмгача субсидия берилиб, бунинг учун бюджетдан 100 миллиард сўм ажратилади. Ўқув курсларини тамомлаб, ўз бизнесини бошламоқчи бўлган фуқароларга асбоб-ускуна харид қилиш учун 7 миллион сўмгача субсидиялар берилади. Шунингдек, ҳар бир туманнинг имконияти ва ривожланиш йўналишидан келиб чиқиб, деҳқончилик билан шуғулланадиган оилаларга 10 сотихдан 1 гектаргача ер майдонлари ажратилади”. Албатта бу ҳам юртимизда аҳолини камбағалликдан чиқаришга қаратилмоқда.\nЭҳтиёжманд аҳоли бандлигини таъминлашга Бандликка кўмаклашиш ҳамда Жамоат ишлари жамғармаларидан 500 миллиард сўм йўналтирилиши белгиланди. Пандемия шароитида ўз ишини йўқотган аҳолини камбағалликка тушиб қолмаслиги учун янгича тизим жорий этилади.\nМурожаатномада барча раҳбарларнинг биринчи даражали вазифаси ва иш самарасини баҳолайдиган асосий мезон камбағалликни қисқартириш бўйича манзилли дастур ишлаб чиқиб, унинг ижроси бўйича ҳар чоракда маҳаллий Кенгашларда ҳамда оммавий ахборот воситалари орқали халққа ҳисобот бериб боришлари лозимлиги таъкидлангани ҳам аҳоли бандлиги ва даромадларини оширишга алоҳида эътибор қаратилишини англатади.\nвилоят иқтисодий тараққиёт ва камбағалликни қисқартириш бош бошқармаси бошлиғининг биринчи ўринбосари.\nСамарқандда 6 ойлик озиқ-овқат учун 235 миллиард сўм сарфланади


Турмуш ўртоғи йўқолганидан ташвишланган эрнинг қилмиши фош бўлди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Турмуш ўртоғи йўқолганидан ташвишланган эрнинг қилмиши фош бўлди\nЖиззах шаҳри Наврўз маҳалласида истиқомат қилувчи 1966 йилда туғилган фуқаро ички ишлар органига ариза билан мурожаат қилганда 20 май эди.\nЎз аризасида фуқаро Т.Ш шу йилнинг 1 май куни Тошкент шаҳри Яккасарой тумани Ш.Руставелли кўчасидаги уйлардан бирида доимий рўйхатда турган 1965 йил туғилган турмуш ўртоғи С.М уйидан пойтахтга бораман деб чиқиб кетиб, қайтиб келмагани маълум қилинган.\nМазкур ҳолат юзасидан Жиззах вилояти ички ишлар бошқармаси жиноят қидирув бошқармасининг олиб борган тезкор қидирув, суриштирув ишлари давомида жиноят аломатлари топилди. Жиззах шаҳри "Наврўз" маҳалласи Ўзбекистон кўчасида яшовчи 1974 йилда туғилган фуқаро Т.Б.нинг кўрсатмасида акаси Т.Ш. турмуш ўртоғи С.М.ни ўлдирганлиги айтилди. Аёлнинг жасади А.Темур маҳалласи ҳудудидаги ер майдонига кўмганлиги маълум бўлди.\nАйтилган жой холислар иштирокида кўздан кечирилганда аёл жинсига мансуб жасад топилди. Текширувларга кўра, марҳуманинг ўлимига “Тўмтоқ жисм билан етказилган бош мия ёпиқ жароҳати” сабаб бўлган.\nЖиззах вилояти Ички ишлар бошқармаси ахборот мультимедиа гуруҳининг маълум қилишича, мазкур ҳолат бўйича жиноий иш очилган. Тергов ҳаракатлари олиб борилмоқда.


Халқаро электрон илмий маълумотлар базасига бепул кириш имконияти берилади\n22 апрель куни Инновацион ривожланиш вазирлиги Таълим ва соғлиқни сақлашга инновацияларни жорий қилиш ҳамда тадқиқ этиш бошқармаси бошлиғи Бахтинур Худанов бошчилигидаги ишчи гуруҳ “Springer Nature” компанияси вакиллари Ирина Александрова ва Сахих Гирей ҳамда “Clarivate Analytics” компанияси вакили Лазиза Мукашева билан учрашди.\n“Springer Nature” компанияси илмий адабиётлар нашр этувчи дунёдаги етакчи нашриётлардан бири бўлиб, Springerlink платформасида 3500 та журнал, Nature бренди билан 50 та, Adis бренди остида 24 та, Palgrave Macmillan брендида 46 та журнал чоп этади. “Springer Nature”нинг турли фан йўналишлари бўйича 240 000 номдаги китоблардан иборат дунёдаги энг йирик илмий китоблар тўпламлари 1815 йилдан то 2019 йилгача чоп этилган нашрларни ўз ичига олади.\nКомпания, шунингдек, турли хил маълумотлар базаларига ҳам эга. Хусусан, тиббиёт, биотехнология, биотиббиёт, кимё, фармацевтика, микробиология ва бошқа табиий фанлар бўйича 50000 та баённомани ўз ичига олган Илмий тадқиқотлар баённомалари (Springer Protocols) маълумотлар базаси; 100000 тадан ошиқ онлай ҳужжатлардан иборат Материалшунослик (Springer Materials) базаси; 200000 дан зиёд профилларга эга наноматериаллар тўғрисидаги тадқиқотлар билан танишиш имкониятини берувчи ноёб манба бўлган Nano материаллар базаси; 210000 дори препаратлари тўғрисидаги маълумотлардан иборат AdisInsight маълумотлар базаси ва бошқалар.\nSpringer Nature компанияси ва Ўзбекистон олимлари анчадан бери ҳамкорлик қилиб келишади. Бугунги кунда Ўзбекистон олимларининг хорижда чоп этиладиган мақолалар ва китобларнинг 20 фоизи Springer Nature нашриётида чиқарилади. Бундан ташқари, Ўзбекистон билан ҳамкорлик доирасида юртимизда инглиз тилида 2та илмий журнал нашр этилмоқда – Chemistry of Natural Compounds (Табиий бирикмалар кимёси), Applied Solar Energy (Амалий қуёш энергетикаси /Гелиотехника).\nУчрашув давомида Springer Nature компанияси билан Ўзбекистондаги олий таълим муассасалари ва илмий-тадқиқот институтлари ўртасидаги ҳамкорликни ривожлантириш масалалари муҳокама қилинди. Ҳамкорлик доирасида ўзбекистонлик муаллифлар учун тақдимотлар ва семинарлар ўтказиш белгиланди. Шунингдек компания юртимиз олимлари учун уч ой давомида ўз журналларидан бепул фойдаланиш имкониятини беришга тайёрлигини билдирди.\nОлий таълим ва илмий тадқиқот муассасалари, ахборот-ресурс марказлари Springer Nature компанияси билан ҳамкорлиги натижасида қуйидаги имкониятлар очилиши қайд этилди: илм-фанда эришилган ютуқлар тўғрисида ўз вақтида хабардор бўлиш, кутубхоналарни тўлдириш, илмий-тадқиқот ишлари, докторлик диссертацияларни ёзиш чоғида адабиётлардан эркин фойдаланиш, тадқиқот мавзуларига кўра рейтинги баланд журналларни тез топиш, ўз тадқиқотлари натижаларини чоп этиш, китоблар ва мақолалар ёзиш, материаллардан фойдаланиш бўйича кўчма семинарларда иштирок этиш, ўқув материаллари, умумий ва тематик рисолалардан фойдаланиш.\nИнновацион ривожланиш вазирининг Сирдарёдаги сайёр қабули қа…\nЎзбекистонлик ёш олимлар Беларусь олий ўқув юртидан кейинги …\nАбу Али ибн Сино номидаги мактаб-интернатига қабул имтиҳонла…


ГЎШТ - Mehrob.uz\nМақолалар access_time12-май 2019, 17:07\nСаҳарлик ва ифторлик Савол: саҳарлик қилиш қандай амал?…\naccess_time26-феврал, 20:07 visibility779\nГўшт Набий соллаллоҳу алайҳи васаллам суюб истеъмол қилган таомлар сирасига киради. Қуръони Каримда гўшт ҳақида қуёидаги оятлар келган:\n“Яна биз уларни кўнгиллари истайдиган мева ва гўшт билан қувватлантирурмиз”. (Тур сураси, 22-оят).\n“Иштаҳалари тортадиган қуш гўштлари билан ҳам (жаннатда хизматчи ёш болалар таъминлаб турурлар)” (Воқеа сураси, 21-оят).\nСаҳиҳ ҳадисда “Оиша розияллоҳу анҳонинг бошқа аёллардан афзаллиги сарид(гўшт ва нон)нинг бошқа таомлардан афзаллиги кабидир”, деб келтирилган.\nМуҳуммад ибн Восиъ “Гўшт кўриш зеҳнини қувватлантиради”, деган.\nАли ибн Абу Толиб розияллоҳу анҳу “Гўшт енглар, у рангни яхшилаб, қоринни бўшаштиради, хилқатни яхшилайди”, деган.\nГўштнинг озуқавийлик қуввати:\n1. В1, В2, В5, В6, В12 витаминларига эга,\n2. Фолик кислотаси\n5. Тузлар: 220; Фосфор 220; темир 80-120; магнезий 30-700.\nГўштнинг тиббий фойдалари:\n1. Анемия, яъни камқонлик ва жисм қувватсизлиги билан касалланишни олдини олади.\n2. Мушак ва суякларни қувватлантиради.\n3. Болаларда тери касалликлари ва тери қариши касалликлари олдини олади.\n4. Бадҳазмлик касали, ошқозон ва ичак касалликлари олдини олади.\n5. Юрак ва қон айланиш тизими касалликлари олдини олади.\n6. Эмбрионларда асаб тизимини қувватлантиради ва уларда туғма нуқсонларнинг олдини олади.\n7. ОИТС билан оғриган беморларни даволашда кўмак беради.\n8. Мия ва асаб тизими фаолиятини яхшилаш ва зеҳнни оширишда кўмак беради.\n9. Уйқусизлик касалига учраган касални тузатишда кўмак беради.\n10. Она қорнида эмбрионнни ҳимоя қилишда кўмак беради.\nГўштнинг бир қанча турлари бўлиб, ҳар турининг ўзига хос фойда ва зарарларини зикр этамиз.\nҚўй гўшти иссиқлик ва намдир. Бир ёшга тўлган қўйнинг гўшти яхшироқдир. Гўшт яхши ҳазм қиладиган организм учун қон кўпайтириш хусусиятига эга. Совуқ ва мўътадил мижозли кишилар, шунингдек совуқ минтақа ва совуқ иқлимда яшовчи аҳоли, жисмоний тарбия ва спорт билан шуғулланувчиларга яхши фойда беради. Зеҳн ва ёдлаш қобилиятини оширади. Қари , озғин қўй ва эчки гўштининг зарари бор. Қора қўчқорнинг гўшти энг яхшиси бўлиб, у енгил, ширин ва фойдалидир. Ёш эчкининг гўштида озуқа қуввати кам бўлади, ошқозонда турмайди.\nҚўй гўштининг афзали суякларига ёпишиб тургани ҳисобланади. Ўнг томондаги (қўл сон ва оёқ сон) гўштлар чап тарафдагисидан енгилроқ бўлади. Олд томондаги (қўл) суякларидаги гўштлар орқа суяклардагидан афзалдир. Набий соллаллоҳу алайҳи васаллам қўйнинг олд суяк сонларини (қўл сонларини) яхши кўрар эдилар. Бундан ташқари, унинг олд тараф суяклари орқа суяклардаги гўштларидан яхшироқдир. Фараздақ бир кишига пул бериб: “Олд томондаги суяклардаги гўштлардан олиб кел, бош ва қорин томондан олма, уларда касаллик бор”, деган экан.\nБўйин гўшти яхши ва ширин бўлиб, уни ҳазм қилишда ҳам қийналинмайди. Қўл сондагиси енгил гўшт бўлиб, ширин, юмшоқ зарари кам ва уни ҳазм қилиш енгилдир.\nИкки саҳиҳ китобларида айтилишича, “Набий соллаллоҳу алайҳи васалламни қўл сон гўштини яхши кўрардилар”.\nЕлка, курак ва биқиндаги гўштларнинг озуқаси мўл бўлиб, кўп қон ишлаб чиқади.\nБу молнинг гўштида иссиқлик кам бўлиб, қуруқ, уни ҳазм қилиш оғир ҳам, енгил ҳам эмас. Шунингдек, унда озуқавий қувват кам. Айниқса, эркак эчкининг гўшти зарарли, ўта қуруқ ва уни ҳазм қилиш оғирдир. Аммо уни ейишга ўрганиб қолган кишига зарари йўқ.\nНасоий “Сунан” асарида Набий соллаллоҳу алайҳи васалламнинг шундай деганларини ривоят қилади: “Эчкиларга яхши қаранг, унга азият етишидан сақланг, у жаннат чорваларидандир”, деганлар. Ушбу ҳадиснинг ишончли-ишончли эмаслиги хусусида ўйлаб кўриш лозим. Табиблар эчки гўштини тўлиқ бўлмасада қисман зарарли деганлар.\nМол гўшти совуқлик, уни ҳазм қилиш оғир ва баданга секинлик билан сингади. Оғир меҳнат қиладиган кишиларга мол гўштини ейиш фойдали. Эркагининг гўшти совуқлиги камлиги, урғочисининг гўшти қуруқлиги камлиги билан ажралиб туради. Бузоқ гўшти энг мўътадил ва ширин озуқалардан бўлиб, у иссиқ ва намдир, ҳазм бўлганда кучли озуқа бўлади.\n“Саҳиҳайн”да Абу Мусо Ашъарий Набий алайҳиссаломнинг товуқ гўшти еганларини ривоят қилган. Товуқ гўшти иссиқлик бўлиб, намлиги учун ошқозонга оғирлик қилмайди ва уни ҳазм қилиш тездир. Товуқ гўшти мия фаолиятини яхшилаб, манийни кўпайтиради. Овозни яхшилайди, рангни тоза қилади, ақлни кучайтиради ва тоза қонни кўпайтиради.\nХўроз гўшти мижози жуда иссиқ, намлиги камдир. Қари хўроз гўшти агар сув ва ёввойи заъфарон, укроп билан пиширилса, астма ва бадбўй ҳид каби касалликларга шифо. Жўжа гўшти тез ҳазм бўлиб, юмшоқдир, ундан ҳосил бўладиган қон латиф ва суюқдир.\nГЎШТНИ КЎП ИСТЕЪМОЛ ҚИЛИШДАН ЭҲТИЁТ БЎЛИШ\nДоимий ва узлуксиз гўшт ейишдан сақланиш лозим, чунки унинг қон ва семириш касалини келтириб чиқариш эҳтимоли бор. Умар ибн Хаттоб розияллоҳу анҳу: “Гўштни кўп ейишдан сақланинг, унда хамр ўрганишга ўхшаш зарар бордир”.\nМолик “Муватто” китобида зикр этган.\nБуқрот: “Ичингизни ҳайвонлар мақбарасига айлантирманг”, деган.\n"Расулуллоҳ соллаллоҳу алайҳи васаллам Табобати" китобидан.\nБИЛАСИЗМИ: Иккинчи жаҳон урушида Ўзбекистон\nИнсон авратини очиб юриши, унга Аллоҳнинг газаби тушаётганининг белгисидир


Исломда инсон саломатлиги\n181 кўриб чиқилди\nИслом таълимотида инсон фақат руҳига эмас, балки жисмига ҳам ўзига яраша аҳамият берилган. Инсон жисмига берилган аҳамиятни ислом унга ўз ҳаётини сақлаш ва ундан ҳалокатни даф қилиш учун зарур чора-тадбирлар қилишни вожибга айлантирганини кўрамиз. Маълумки инсон тана ва руҳдан иборатдир. Руҳимиз қанчалик парваришга муҳтож бўлса жасадимизга ҳам ўшанчалик парвариш зарур. Жасадимиз Аллоҳнинг бизга берган омонати бўлиб, уни Эҳтиёт қилиш асраш вожибдир.\nИнсон саломатлигини сақлашга тарғиб қилувчи оят ва ҳадислар жуда ҳам кўп бўлиб, агар уларнинг барчасини жамлаб шархлайдиган бўлсак бир неча жилдли китоб бўлиши мумкин. Қуръон оятлари ва ҳадиси шарифларни ўрганар Эканмиз, шифобахш ўсимликларни инсон саломатлигини сақлашдаги ўрни беқиёс эканлигига гувоҳ бўламиз. Албатта, саломатлик Аллоҳ таоло томонидан бандага бериладиган улкан неъмат экани ҳеч кимга сир эмас.\nПайғамбаримиз соллаллоҳу алайҳи ва саллам марҳамат қилиб айтадилар: «Беш нарсадан олдин беш нарсани ғанимат билгин: қариликдан олдин ёшлигингни, касалликдан олдин соғлиғингни, кабағалликдан олдин бойлигингни, машғуллигингдан олдин бўшлигингни ва ўлимингдан олдин ҳаётлигингни». Кўпинча инсон бир неъматнинг қадрига ўша неъмат қўлдан кетган пайтдагина етади. Шунинг учун ҳам бу ҳаётий ибора арабларда ҳам машҳур хисобланади.\nДоимо Аллоҳни эслаб туриш лозимдир. Банда учун неъматга эришиш пайтда неъмат берувчи Зотни эслаш зарурати яна ҳам ортади. Ана шундай пайтда – неъмат берувчи Зот Аллоҳ эканлигини эсидан чиқармаган киши бу неъматлардан тўғри фойдаланса ва доимий шукрини адо этса, бу неъматлар унда бардавом бўлади иншааллоҳ.\nДинимиз инсон ҳаётининг барча жабҳаларини қамраб олган бўлиб уни турли зарарлардан муҳофаза этади. Ўз ҳаётининг ҳар бир лаҳзаси Аллоҳ таолога доимий равишда боғлиқ эканини чуқур ҳис қилган ва ўша ҳис асосида ҳаёт кечирган инсон, ўзига етган ҳар бир нарса, каттаю кичик ҳар бир неъмат Аллоҳдан эканини бир лаҳза ҳам унутмайди. Аллоҳни таниб, ҳидоят йўлини ёритиб келаётган Қуръон умматларининг ташна қалбларини, руҳларини иймонларини покиза сувлари билан суғорибгина қолмай, уларнинг жасадлари ва аъзоларидаги ҳасталикларга ҳам шифо болиб келмоқда.\nИбн Қайюм ал-Жавзий ўзининг «Тиббун набавий» китобида «Росулуллоҳ саллоллоҳу алайҳи вассаллам башарий тиб билан илоҳий табобатни, жасадлар тиббиёти билан руҳ табобатини, замин давоси билан самовий давони жамладилар», деган\nРосулуллоҳ саллоллоҳу алайҳи вассаллам тиббиёт соҳасидаги билимлари, кашфиёт ва тавсиялари билан инсонларнинг ҳаёти қутқариб қолинган. Ҳаётлари биз учун ибрат бўлган бу Зотнинг Аллоҳ берган умрни роҳатда, ҳузур ичида яшаб ўтишга берган кўрсатма ва тавсияларининг баҳоси беқиёсдир. Кейинги йиллардаги кашфиётлар тиббиётни ўзгартирса ҳамки, бу тавсияланинг ҳеч бирини ўзгартираолмади ва уларни тавсия этган Зот қаршисида беихтиёр бўйин эгмоқда.\nБу кўрсатмаларда келтирилган шифобахш гиёҳлар нафақат саломатлик, балки гўзаллик, нафосат манбаи ҳамдир. Ислом инсонларни соғлом ва гўзал ҳаёт кечиришга ундайди. Жисмоний ва маънавий чирой бирлашган жойда асл гўзаллик яралади.\nЕр юзида униб ўсган ҳар бир гиёҳнинг ўз хислати ва вазифаси бор. Шифобахш гиёҳлар ҳақида чуқурроқ билимга эга бўлган киши уларнинг чинакам саломатлик посбони эканини тан олади. Шунинг учун ҳар бир хонадонларда «яшил бурчак» лар ташкил этиш ва яратганнинг ўзи бизга ином этган ана шу қўриқчиларни хизматидан оқилона фойдаланишни ўрганишимиз керак. Агар ҳар бир киши ўз саломатлигини атрофидги кишилар соғлиги тўғрисида ғамхўрлик қилса, бу ҳақда мусъулият сезса, бутун аҳоли соғлиғини сақлаш ва мустаҳкамлашда ўз ҳиссасини қўшган бўлади.\nПойимиз ва бошимиз узра бўй чўзиб турган ўсимлик дунёсини ўрганар эканмиз, уларнинг ҳар бирида Аллоҳ меҳрини қудратини ҳис этамиз. Ислом оламидаги изланишлар тарихда ўчмас из қолдирди ва у замонавий тиббиёт учун мустаҳкам пойдевор, тугамас манба бўлиб хизмат қилди ва қилмоқда.\n«Инсон – табиатнинг буюк мўъжизаси. Давлат ҳокимият идоралари соғлиқни сақлаш масаласига қанчалик эътибор бермасин, аввало аҳолимизнинг, ҳар қайси одамнинг, бу масалада қарашини ўзгартирмасдан туриб, ижобий натижага эришиши қийин бўлади. Шундай экан, инсон ўз соғлиғини асраган тақдирда табиатни, ҳаёт давомилигини асраган бўлади.\nБундай эзгу орзу-мақсадлар учун ҳам давлат, ҳам жамият, ҳам шу юртда яшаётган одамларнинг куч қудрати ва ҳиссасини бирлаштиришимиз зарур. Аллоҳ таоло берган соғлиғини асрайлик! Чунки соғлом одамгина чинаккам бахтли бўлади, чунки фақатгина соғлом халқ, соғлом миллат буюк ишларга қодир бўлади!»\nАллоҳ юртимизни тинч халқимизни ҳар хил балою офатлардан ўз панаоҳида асрасин


Ишқий муносабатлардан руҳий ўзгаришларгача...\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ишқий муносабатлардан руҳий ўзгаришларгача...\t17:36, 07 октябрь 2016\tМуштарийларнинг йўллаётган ҳеч бир мурожаати эътиборимиздан четда қолишини истамаймиз. Имкон қадар ҳар бирига жавоб беришга, муаммоларига ечим топишда кўмаклашишга ҳаракат қиламиз. Галдаги саволларингизга андролог-сексопатолог Рамазон НАЗАРОВ жавоб беради. «МУАММО НИМАДА, БИЛОЛМАЯПМАН...»\n— Ёшим 25да. Уйланганман. Илгари жинсий ҳаёт масаласида муаммо бўлмаган. Энди эса яқинликнинг жуда тез тугаши ташвишга солаяпти. Эҳтимол, соғлигимда бирор муаммо бормикан деб ўйланиб қолдим. А.К — Бундай пайтда дарров дори-дармонга ёпишиб бўлмайди. Яхшиси, яқинликка руҳан ва жисмонан тайёргарлик кўринг. Бунинг учун яқинликнинг бошланғич қисмини узоқроқ чўзилишига ҳаракат қилинг. Барча ҳаракатларингиз чин дилдан, табиий бўлиши, шошмаслик яқинликнинг узоқ давом этишига, албатта, ёрдам беради.\n«ЁТОҒИМИЗНИ БЎЛАК ҚИЛИБ ОЛАМИЗ...»\n— Яқинлик масаласида эрим билан кўп тортишиб қоламиз. Шу масалада негадир бир-биримизни тушунишимиз қийинроқ. Оддий нарсалар ҳам катта тортишувга айланиб кетади. Сўнг ётоғимизни алоҳида қилиб, 3-4 кунлаб гаплашмай юрамиз. Орага совуқчилик тушмаслиги учун қандай йўл тутишим лозим? Наргиза, Самарқанд\n— Бу табиий ҳолат. Жанжал пайтида эр-хотин ўзи билмаган ҳолда кескин гаплар билан бир-бирининг кўнглига оғритиши мумкин. Ҳиссиётлар бироз тиниши учун маълум вақт керак бўлади. Лекин аразлаш ҳолати одат тусига айланмаслиги лозим. Маслаҳатим, ҳар қандай вазиятда бир-бирингизни рақиб эмас, жуфтлик сифатида тасаввур қилинг. Бу муаммоларга енгилроқ қарашингизга ва қандай вазият бўлмасин, бир-бирингизни тушунишингизга ёрдам беради.\n"БИР-БИРИМИЗДАН УЗОҚЛАШИБ КЕТМАСАК ЭДИ"\n— Катта ўғлимни 4 ёшли бўлгач, алоҳида хонага чиқардим. Кичиги эса энди иккига кирди. Тез-тез шамоллаб қолади. Шунинг учун кўпроқ ўзим билан олиб ётаман. Аммо бу эримга ёқмайди. «Болани қачон алоҳида ётишга ўргатасан, эр-хотиндек яшаймизми ўзи» деяверади. Бир-икки марта алоҳида ётқизиб кўрдим, тунда хархаша қилгач, ноилож яна ўзим билан олиб ётибман. Шуни деб турмуш ўртоғим мендан узоқлашиб кетмасайди, деб қўрқаяпман. Самира, Бухоро\n— Эрингиз бу вазиятда тўлақонли ҳақ. Бу ёшда фарзандингиз бемалол алоҳида хонада ётиши мумкин. Ҳатто, бундай қилишга мажбурсиз. Чунки бу гигиеник томондан ҳам тўғри келмайди. Боз устига болада мустақиллик тушунчасини ривожлантириш, қоронғидан қўрқмасликка ва сизга ҳадеб қарам бўлмасликка ўргатиш учун ҳам шундай йўл тутишингиз керак. Уйдаги «об-ҳаво» яхши бўлиши учун эр-хотин муносабатларида ҳеч қандай муаммо бўлмаслиги шарт. Кичкинтойингиз ётадиган хонани иситиш воситалари билан жиҳозлаш, каравотига ўзи ётқтирган мультфильм қаҳрамонлари суратлари туширилган кўрпа-тўшаклар солиш, болаларбоп тунги чироқ ёқиб қўйиш орқали болангизни янги жойига ўргатинг.\n«РАФИҚАМ ТУҒРУҚДАН СЎНГ ЎЗГАРИБ ҚОЛДИ...»\n— Фарзандли бўлганимиздан сўнг рафиқам яқинликни истамай қолди. Турли баҳоналар билан ўзини олиб қочади. Боламиз олти ойлик бўлаяпти унинг бўлса бахоналари тугай демайди...\n— Турмуш ўртоғингизда туғруқ жараёни оғир кечгани бўлиши мумкин. Балки бунинг асорати сифатида жинсий аъзоларига шикаст етгандир. Ва жинсий яқинлик пайтида у оғриқ сезиши табиий. Буни аниқлаш учун шифокор-гинекологга бориб, вазиятни аниқлаш зарур. Бундан ташқари, аёлларнинг организми гормонал ўзгаришни бошдан кечиради. Бу дегани аёл ўзини биринчи галда она сифатида намоён қилади. Аёллик вазифалари эса четга чиқади. Буни ҳам ҳисобга олган ҳолда, рафиқангизга бола парваришида кўпроқ ёрдам бериб, вазиятни эски ҳолатга келтиришингиз мумкин.\n«ТАШВИШЛАР МУНОСАБАТЛАРГА АРАЛАШМАСИН ЭКАН...»\n— Яқинлик пайти рафиқам уйдаги кичик муаммоларни ҳам айтаверади. Мен эса бундай жараёнда ҳеч нима чалғитишини истамайман. Бу ҳақда унга бир неча марта айтдим, барибир ўз билганидан қолмайди. Шуни дебми билмадим, «муносабат»лардан кўнглим қолиб кетаяпти.\nЭ.А – Бу вазиятда муаммо нимадалигини аниқлаб олиш муҳим. Балки у нимадандир хафадир. Буни ҳам инобатга олиш зарур. Балки бирон ҳаракатингиз ёки бирон вазиятда ўзингизни ноўрин тутган, унинг кўзида обрўйингиз тушган бўлиши ҳам мумкин. Масалага ойдинлик киритиш учун аёлингиз билан аввалги ишонарли, романтик муносабатларни тиклаш зарур. У сиздан умуман кутмаган вазиятлар яратинг, масалан, кичикроқ бўлса-да, бирор нарса совға қилинг, бирга концерт-театрларга боринг, баъзан эр-хотин ёлғиз кафе ва ресторанларда ўтириб, дам олинг. Ишонинг, бундан кейин аёлингиз сизни танқид қилишни тўхтатади, сизда ҳам аёлингизга нисбатан илиқ туйғулар ва албатта, яқинлик истаги пайдо бўлади.


27 June, 2022, 06:05\nМаълумки, юртимиз асрлар давомида жаҳон цивилизациясининг ажралмас қисми, ислом маданияти марказларидан бири бўлиб келган. Ҳар қандай тажовузларга, чеклашларга қарамай, халқимиз қалбидаги исломга бўлган имон сўнмади. “Чингизу Боту тиғ”лари, советларнинг отиш-чопишлари, сургун-авахталари ҳам чин мусулмонларнинг эътиқодларига зарар етказолмади. Кишиларимиз динсиз яшамадилар. Бу жараён, яъни исломий таълим-тарбия яқин тарихимизда, хусусан, дин ҳақида гап кетганда қора тушдай эсланадиган собиқ шўро замонида қандай кечди? Қатағонлар даврида ёшларга нафақат ҳалол-ҳаромни ажратиш, айни пайтда диний арконларни мукаммал эгаллаш юзасидан берилган диний таълим халқимизнинг келажак ҳаётида қанчалик аҳамиятга эга бўлди? Мазкур масалага бугун қай даражада эътибор берилмоқда?\nВИДЕОМУРОЖААТ ИЖОБИЙ ҲАЛ ЭТИЛДИ\nМингбулоқ туман адлия бўлими ходимлари томонидан жорий йилнинг 7-8 октябрь кунлари шу туманда яшовчи бир гуруҳ фуқароларнинг Facebook ижтимоий тармоғи орқали қилган видеомурожаатларида кўрсатилган ҳолатлар атрофлича кўриб чиқилди.\nНАМАНГАНГА ПОКИСТОНЛИК ИШБИЛАРМОНЛАР ТАШРИФ БУЮРДИ\nПокистоннинг Лаҳор шаҳрида жойлашган Ўзбекистон-Покистон савдо ва маданият маркази делегацияси вилоятимизга келди.\nКОНТРАФАКТ ДИНИЙ АДАБИЁТЛАР САВДОСИ АНИҚЛАНДИ\nВилоят давлат солиқ бошқармаси томонидан Ўзбекистон Республикаси Вазирлар Маҳкамасининг қарори билан тасдиқланган «Ўзбекистон Республикаси ҳудудида диний мазмундаги материалларни тайёрлаш, олиб кириш ва тарқатиш фаолиятини амалга ошириш тартиби тўғрисида»ги Низом талаблари ижроси юзасидан кузатув назорат тадбирлари амалга оширилмоқда.\nБИР КУН КЕЛАДИКИ...\nМен – миллатчи эмасман. Аммо ўзбек миллатига мансуб фуқаро сифатида ўзбеклигимдан фахрланаман. Бошқа миллатларни бир-биридан камситмаган ҳолда, қаердаки ўзбекнинг ғурурига, шаънига номуносиб гап-сўз бўлса – жим туролмайман. Бу – фақатгина ўзимни ва ўзимизникиларни севишимдан эмас, балки ҳурматим, меҳр-муҳаббатим баландлигидан, ўзбекнинг бир томири бўлиб ор-номусимни асраб-авайлаш бурчим эканлигидандир.\n125 МИЛЛИОН СЎМ ҚАРЗ УНДИРИБ БЕРИЛДИ\nБюронинг Наманган шаҳар бўлими томонидан суд ҳужжатлари ва бошқа органлар ҳужжатлари ижросини таъминлаш, қарздорликни мажбурий тартибда ундириб бериш борасида кенг кўламли тадбирлар ўтказиб келинмоқда.\nТОМОРҚАНГИЗДА ИШЛАСАНГИЗ ҲАМ МЕҲНАТ СТАЖИ ЁЗИЛАДИ\n2019 йилнинг ўтган даврига назар соладиган бўлсак, пенсия таъминоти қонунчилигига ҳам бошқа соҳалар каби фуқароларнинг манфаатини кўзлаган бир қатор ўзгаришлар киритилди, янги меъёрий ҳужжатлар қабул қилинди.\nСАРАТОНГА ҚАРШИ ЯНГИ ВАКЦИНА\nЖаҳон Соғлиқни сақлаш ташкилоти (ЖССТ) маълумотларига кўра, ҳозирда аёллар бачадон бўйни саратон касаллиги шу тоифа касалликлар орасида кўплиги жиҳатдан иккинчи ўринда турибди. Ҳар йили дунёдаги 528 000 нафар аёл унга чалиниб, шулардан 266 000 нафари вафот этмоқда. Бу барча мамлакатларда жиддий ташвиш уйғотмоқда.\nОТМЛАРГА ҚАБУЛ ЖАРАЁНИ АДОЛАТЛИ ЎТДИМИ?\nБу саволни сарлавҳага қўйишимизнинг сабаби, ушбу саволга жавоб ҳар хил: кўпчиликнинг фикрича қабул адолатдан йироқда ўтди. Мисол учун, бизнинг университетнинг физика йўналишига ҳужжат топширган абитуриентлардан бири жавобларни белгилайдиган варақада фанларнинг жойлашиши фанлар бўйича жавобларга бериладиган баллар катта-кичиклигига тескарилигидан нолийди.\nЎЗБОШИМЧАЛИК БИЛАН ҚУРИЛГАН БИНОГА МУЛК ҲУҚУҚИ БЕРИЛДИМИ?\nВилоят адлия бошқармаси томонидан Наманган шаҳрида яшовчи фуқаро Н.Чернованинг бир марталик умумдавлат акцияси доирасида ўзбошимчалик билан қурилган ошхона бино-иншоотларига нисбатан мулк ҳуқуқини эътироф этиш бўйича қилган мурожаати кўриб чиқилди.


ҲУШТАКНИ КИМ ЧАЛАДИ?\nёхуд Абдулла Қаҳҳорга жавоб\nЭл орасида одамни ҳурматга етаклайдиган, унинг фазилатларига олмос кўз бўлиб зеб берадиган сифатлардан бири маданийликдир. Одамда агар шу фазилат бўлмаса, у ҳурматини йўқотиши, эл назаридан қолиши ва субутсизлик сари юз тутиши ҳеч гап эмас. Аммо кишиларнинг маданият тушунчаси борасидаги қарашлари амалда бир-биридан анчайин фарқ қилади. Баъзан қарашлардаги фарқ бир-бирини инкор ҳам этади.\nНатижада айримлар томонидан умумэътироф этган маданият тушунчасининг зидди бўлган баъзи ҳодисалар маданиятлилик белгиси сифатида эътироф этилмоқда. Таажжуб: бу тушунча шунчалар мавҳум ва мураккабмики, кишиларнинг бу борадаги қарашлари бир-биридан шунчалар фарқ қилса? Бизнингча, қарашлардаги фарқнинг бу даражада номувофиқлиги маданият тушунчасининг моҳиятини аниқ англамаслик ва унга ёндош бўлган айрим тушунчаларни аралаш тушуниш билан боғлиқ.\nМаданийлик илму маърифатли бўлиш ёки кийим-кечак ва ташқи кўринишга, замонавийликка бирмунча боғлиқ, аммо уларга мутлақо асосланувчи тушунча эмас. Маданийлик кўп қиррали тушунча бўлиб, ушбу тушунчаларнинг барчасини ва яна бир қанча тушунчаларни ўзида бирлаштириш билан воқе бўлади.\nМодомики, гап маданийлик ва маданиятли инсон тушунчалари ҳақида борар экан, яна бир жиҳатга тўхталмасликнинг иложи йўқ. Гап бугунги кунда анчайин авж олган она тилимизга нисбатан ҳурматсизлик ва беписандлик ҳақида бормоқда. Аввало, шуни айтиш керакки, бу мавзуда матбуотда етарли даражада тарғибот-ташвиқот олиб борилмоқда. Аммо шунга қарамай жамоатчиликнинг бу масалага нисбатан эътиборсизлиги ташвишланарли. Жамоатчилик бош қўшмас экан, бу масалада кутилган натижага эришиб бўлмайди. Чунки тил моҳият эътибори билан умумий бўлса-да, унинг оқибати бўлмиш нутқ соф хусусий ҳодиса ҳисобланади. Хусусий ҳодисаларга дахл қилиш борасида эса бир оз андиша ва чекловлар мавжудки, айни шу жиҳат жамоатчиликнинг тилдан ўз билганларича истифода этишига сабаб бўлмоқда.\nШу масалага нисбатан бефарқ бўлмаган бошқа ҳамфикрларим каби мен ҳам бугун кўча-кўйдаги афиша ва рекламаларда урчиб бораётган имловий хатоларга тўхталмоқчи эмасман. Бу бартараф этилиши лозим бўлган ўта муҳим муаммо. Бироқ бугун мен масаланинг моҳиятига, тилнинг табиати билан боғлиқ айрим жиҳатларга ва яна шу масала билан боғлиқ маданият борасидаги айрим нотўғри қарашларга эътибор қаратмоқчиман.\nТил табиатан осонликка интилади ва бизга қандай гапириш қулай бўлса, шундай гапирамиз. Инсон учун адабий тилда гапиришдан кўра ўз шевасида гапиришнинг қулайлиги шундан. Аммо бу эркинлик тилга нисбатан беҳурматлик қилишга изн бермаслиги керак. Миллий тилнинг мавжудлиги ва унга ҳурмат кўрсатиш, умуман, бу ҳодисанинг нима эканлигини тушуниш кишига юксак маънавий қониқиш ҳиссини берадики, буни маданиятлиман, деган киши яхши англайди. Демак, маданият ва миллий тил бир-биридан узоқ тушунчалар эмас экан. Инсоннинг ўз она тилига ҳурмати ва шу тилни қай даражада билиши унинг маданиятидан дарак беради. Маданиятни том маънода тушунган ҳар қандай инсон ўз она тилининг софлиги, унинг жаҳон тиллари орасидаги мавқе-мартабаси, эътирофи ва тантанаси учун ўзини масъул ҳисоблайди. Бундай инсонлар қайси тилда гаплашсалар, ўша тилнинг софлигини сақлайдилар. Уларнинг маданияти тилга ҳурмат ва ундан қай тарзда фойдаланишида намоён бўлади. Аммо бугунги кунда тилимизда анчайин авж олган бир муаммо бор. Бу айрим кишиларнинг ўзбекча гапириб русча, русча гапириб, ўзбекча сўзларни аралаштиришлари билан боғлиқ. Айримлар буни кичик муаммо деб ўйлашлари мумкин. Бироқ бунинг ортида миллий қиёфасизлик масаласи ётганини ўйлаб кўрганмисиз? Аввало, бу ҳодиса ҳар иккала тилни ҳам бузиш ва унинг юзига оёқ қўйишдан бошқа нарса эмас. Аслида бундай «ямоқчилик»ка на Пушкин ва Лермонтовни шараф аршига кўтарган рус тили, на Навоий ва Бобурни ҳурмат ва эътирофнинг ҳадди аълосига муносиб кўрган ўзбек тили муҳтож эмас. Бу иккала тил ҳам баъзи диди бузуқ маҳмадоналар қўллаётгандек, бирининг «кучи етмай» қолганда, иккинчисининг «ёрдами»га эҳтиёж сезмайди. Иккала тил ҳам ҳар қандай фикрни баён қилиш учун етарли сўз захирасига, ўша фикрни гўзал ва таъсирли ифодалаш учун эса ўз нафосатига эга. Энг ёмони, ўз фикрларини гўёки «ширу шакар» қилиб баён этаётган ўша кишилар бу ишларини замонавийлик, маданият деб тушунишларидир. Бу нотўғри қараш, аслида, моҳият эътибори билан уларнинг фикрларига мутлақо зид бўлиб, маданият эмас, маданиятсизлик белгисидир.\nБир неча хорижий тилларни билиш замонавий дунёда қанчалик аҳамиятли эканлигини ҳаммамиз яхши биламиз. Бугунги кунда ёшларнинг хорижий тилларда бийрон гаплашишларини кўриб, уларга ҳавас қиламиз. Аммо бир неча тилларни билиш инсонга фикрни ифодалашда ўша тиллардан қориштириб фойдаланиш ҳуқуқини бермайди. Ўзини, миллатини, тилини ва шу билан бир қаторда, ўзга тилларни ҳурмат қилган киши бу каби номақбул ишни ўзига эп кўрмайди.\nИкки тилни аралаштириб гаплашишнинг ижтимоий оқибатлари тилнинг табиатига хос қуйидаги ҳодисалар билан боғлиқ: биринчидан, тил онг ва тафаккур билан чамбарчас боғлиқ. Бу икки тушунча бир-бирини тақозо этади ва бири иккинчисисиз мавжуд бўла олмайди. Тафаккур жараёни онгимизда тил элементлари кўринишида кечади. Сўз ва бошқа тил унсурлари тушунча сифатида онгда тафаккур юритиш воситасида намоён бўлади. Бу жараён тил унсурларисиз амалга ошмайди. Аммо ўша тафаккур юритиш жараёни қайси тилда амалга оширилади? Мутахассислар тафаккур юритиш жараёни кишининг она тилида амалга оширилади, деб таъкидлайдилар. Бироқ бизнингча, бу фикр бир оз шубҳали. Сабаби, инсоннинг она тили унга ирсий йўл билан ўтмайди. Тил ижтимоий ҳодиса сифатида ҳаёт давомида ўзлаштириладиган жараёндир. Шундай экан, инсоннинг қайси тилда тили чиқса, у ёшлигидан қайси тилни ўзлаштирса, унинг учун қайси тилда мулоқот қилиш осон бўлса, ўша тилда фикрлайди, дейиш тўғрироқ бўлади; иккинчидан, тилдан қанчалик кўп фойдаланилса, унинг имкониятлари янада ошиб, сайқал топиб, ривожланиб бораверади. Эскириш тушунчаси тилга нисбатан тескари ишлайди. Яъни ундан қанчалик кўп фойдаланилса, у бойиб, янгиланиб боради, аксинча, ундан фойдаланилмаса, у эскириб, йўқолиб бораверади. Ер куррасида 6 000 га яқин тил мавжуд бўлиб, шулардан 1 400 таси йўқолиб кетиш арафасида турибди. Бу тилларнинг йўқолиб кетишига шу тил эгаларининг ўзга тилларни ўз тилидан устун қўйиши, ўз она тилларини менсимаганликлари, унинг софлиги ва тараққий этиши учун курашмаганликлари сабаб бўлмоқда; учинчидан, тил доимий равишда ўзгариб турадиган ижтимоий ҳодисадир. Бу ўзгаришлар ижобий ёки салбий бўлиши мумкин. Тилдаги ифода имкониятларининг ошиши, лексик сатҳнинг кенгайиши ва адабий тил имкониятларининг мустаҳкамланиши ижобий ҳолат сифатида шу тил эгаларининг саъй-ҳаракатларига боғлиқ. Тил софлигининг бузилиши, вульгаризм ва варваризмларнинг фаоллашуви, адабий тил мавқеининг пасайиши кабилар салбий жиҳатлар бўлиб, бу ҳам шу тил эгаларининг масъулиятсизлиги натижасида содир бўлади. Бунга кучли тилларнинг кучсиз тилларни истило қилиши билан боғлиқ табиий жараённи ҳам қўшсак бўлади. Йўқолиб кетишга маҳкум бўлган тил эгалари мана шу жараёнларни тўғри англамаганликлари ва унга қарши чоралар кўрмаганликлари улардаги миллий тилларнинг маҳв бўлишига сабаб бўлмоқда. Демак, тилнинг доимий мавжуд бўлиши ва ривожланиши учун у доимо фаоллик билан амалда қўлланилиши, бошқа тилларнинг унга салбий таъсирларини бартараф этиш керак бўлади. Тилдаги ҳар қандай жараён, хоҳ у салбий, хоҳ ижобий бўлсин, аста-секинлик билан ўзининг ижтимоий оқибатларини намоён қилади. Худди шунингдек, ўзбек ва рус тилларини қориштириб гаплашиш билан боғлиқ бир қараганда унчалик жиддий кўринмаган муаммо аста-секинлик билан она тилимиз мавқеининг пасайиши, географиясининг торайиши, сўзлашувчилар сонининг камайиши, миллатдошларимизда тилимизнинг нафосати ва гўзаллигини ҳис этмаслик билан боғлиқ янги ижтимоий оқибатларни келтириб чиқаради. Энг ачинарлиси, миллатдошларимиз орасида ўзга тилда тафаккур юритадиган кишиларнинг кўпайишига олиб келади. Уларнинг ўзга тилда тафаккур юритиши эса миллий фожиадир. Инсон тафаккур тарзининг ўзга тилда амалга ошиши бу миллий қиёфанинг йўқолиши сари қўйилган мудҳиш қадам ҳисобланади.\nАбдулла Қаҳҳор бир пайтлар ўзбек тили билан боғлиқ муаммолар ҳақида гапирар экан, «Ҳайдовчи қоидани бузса, милиция ходими ҳуштак чалиб жаримага тортади, лекин тилимизни бузиб гапираётганларга нега жарима йўқ? Уларга ҳуштакни ким чалади?» деб ёзган эди. Севимли ёзувчимиз агар ҳаёт бўлганида, мен шундай жавоб берган бўлардим: «Устоз, ўзбек тилига давлат мақоми берилиб, тилимизнинг ҳуқуқий мақоми мустаҳкамланди, аммо қоидабузарларга ҳамон ҳуштакни ким чалиши масаласи кун тартибидан тушган эмас. Ҳуштакни биз ўзимиз чалмасак, яна ҳам тўғрироғи, миллат олдидаги масъулиятимиз, маданиятимиз ва виждонимиз чалмаса, уни биров келиб чалмайди. Чунки ҳуштак ўзгаларнинг эмас, ўзимизнинг қўлимизда».\nИнсоннинг сийратида гўзаллик, сувратида ўша гўзалликка мослик, тийнатида самимийлик ва софлик, табиатида ахлоқий сифатлар бўлиши лозим. Бунга яна тилга нисбатан ҳурмат ҳам қўшилса, бундай сифатга эга инсонларни том маънода маданиятли инсон, дейиш мумкин.\nУ. ХЎЖАМҚУЛОВ, филология фанлари номзоди,\nМ. УМИРОВ, захирадаги подполковник


Ўзбекистон мусулмонлари идорасининг Фарғона вилоятидаги вакили, вилоят бош имом-хатиби Турсунтоҳир Эрбўтаев билан ЎзА мухбири суҳбат уюштирди.\nМамлакатимизда муқаддас динимиз софлигини сақлаш, ислом маданияти ривожига улкан ҳисса қўшган улуғ алломаларнинг илмий меросини ўрганиш, қадамжоларини обод этиш, янги масжид-мадрасалар қуриш борасида кенг кўламли ишлар амалга оширилмоқда. Динимиз арконларини эмин-эркин бажариш учун барча шароит, хусусан, Ватанимиздан муборак ҳаж сафарига бораётган фуқароларимиз учун яратиб берилаётган имконият ва қулайликлар барчани беҳад мамнун этмоқда. Ўзбекистон Республикаси Вазирлар Маҳкамасининг 2017 йил 28 декабрдаги “Ҳаж” ва “Умра” тадбирларини ташкил этиш ва ўтказиш тартиби тўғрисидаги низомга ўзгартириш ва қўшимчалар киритиш ҳақида”ги қарори бу борада, айниқса, муҳим аҳамиятга эга бўлди.\nЎзбекистон Республикаси Вазирлар Маҳкамасининг қарори билан “Ҳаж” ва “Умра” тадбирларини ташкил этиш ва ўтказиш тартиби тўғрисидаги низомга киритилган ўзгартириш ва қўшимчалар бу борадаги ишларни янада такомиллаштирди. Албатта, ҳаж тадбирига боришда ижтимоий адолатни таъминлаш, муносиб номзодларни саралаш энг муҳим мезонлардан биридир. Эндиликда “Ҳаж” тадбирига боришга номзодларни маҳалла фуқаролар йиғини миқёсида саралаб олиш учун фуқароларнинг ўзини ўзи бошқариш органларида туман (шаҳар) ҳокими томонидан 7 кишидан иборат таркибдаги ишчи гуруҳ тузилиши белгиланди. Ишчи гуруҳ таркибига, қоидага кўра, туман бош имоми, маҳалла имоми, маҳалла раиси, диний маърифат ва маънавий-ахлоқий тарбия масалалари бўйича маслаҳатчи, профилактика инспектори, Хотин-қизлар қўмитаси ва “Нуроний” жамғармаси вакиллари киритилади. “Ҳаж” тадбирига боришга номзодлар навбатга қўйилишидан аввал махсус талаблар асосида ишчи гуруҳ суҳбатидан ўтказилади ва сараланади.\nКиритилган ўзгартиришларга кўра, “Ҳаж”га бормоқчи бўлган фуқаро олдин “Ҳаж”га бормаган бўлиши лозим (олдинги талабда сўнгги 5 йил инобатга олинар эди). “Умра”га бормоқчи бўлган киши сўнгги икки йил мобайнида “Умра”га ёки сўнгги 5 йил ичида “Ҳаж”га бормаган бўлиши керак.\nДругие материалы в этой категории: « Сиз-чи, ишонасизми?\tМуҳаббатимиз ғазабимиздан устун бўлсин »


Футболка билан кифояланган Роналду ва Мертенснинг қаҳрамонлиги – Италияда тур воқеалари\nCана : 05-11-2018 / Спорт / кўрилди: 59\nДам олиш кунлари Италия чемпионатида 11-тур ўйинлари ўтказилди. Унда эътиборга лойиқ бўлган бир қанча воқеалар юз берди.\n«ЮВЕНТУС»НИНГ МУРАККАБ ҒАЛАБАСИ, РОНАЛДУДАН ГОЛЛИ УЗАТМА\n«Ювентус» ўз майдонида «Кальяри» билан беллашиб, 3:1 ҳисобида ғалаба қозонди. Туринликлар 1-дақиқадаёқ Дибала голи эвазига ҳисобни очишди. Шундан сўнг, ўйин голларга бой ўтадигандек кўринди. Бироқ, «Кальяри» нафақат рақиб босимига дош берди, балки ҳисобни ҳам тенглаштирди. 36-дақиқада Жоао Педро қанотдан жарима майдонига етказилган тўпни яқин масофадан дарвозага йўллади. Аммо, мувозанат танаффусгача сақланиб турмади. Орадан 2 дақиқа ўтгач, Брадарич ўз дарвозасини ишғол қилди, натижада «Ювентус» яна ҳисобда олдинга ўтиб олди. Иккинчи бўлим асабий тарзда ўтди. Мезбонлар фақат унинг охирги дақиқаларида ўйин тақдирини ҳал қилишди. Роналду оширган тўпни Куадрадо яқин масофадан дарвозага йўллади. Бу португалиялик футболчининг чемпионатдаги 5-голли узатмаси бўлди.\nЎйиндан сўнг, «Ювентус» устози Массимилиано Аллегри ғалабага қуйидагича изоҳ берди: «Биз яхшироқ ҳимояланишимиз керак, чунки кўп гол ўтказиб юбормоқдамиз. 85-дақиқада гол ўтказиб юборишимизга сал қолди, натижада дуранг бўлиши ҳам мумкин эди. Биз бундай сусткашликка йўл қўймаслигимиз шарт. Ҳатто, илк голдан кейин ҳам ўйин суратини оширмадик. Ҳар доим 2-3та гол уришимизни тахмин қилиш қийин».\nБу натижадан сўнг, «Ювентус» 31 очко билан 1-ўринда бормоқда.\nЮвентус – Кальяри 3:1 (2:1, 1:0)\n3 ноябрь, «Альянц Стэдиум»\nГоллар: 1:0 – 1 Дибала, 1:1 – 36 Жоао Педро, 2:1 – 38, автогол Брадарич, 3:1 – 87 Куадрадо.\nЮвентус – Шченсни, Жоау Канселу, Бонуччи, Бенатия, Де Шильо, Бентанкур, Пьянич (Алекс Сандро, 70), Матюиди (Бардзальи, 83), Дуглас Коста (Куадрадо, 46), Дибала, Роналду.\nКальяри – Краньо, Срна, Чеппителли, Пизакане, Падоин (Сау, 80), Ионицэ (Фараго, 67), Брадарич (Чигарини, 56), Барелла, Кастро, Жоао Педро, Паволетти.\nОгоҳлантиришлар: Брадарич (32), Паволетти (49), Пизакане (63), Матюиди (75).\n«ИНТЕР» «ЮВЕНТУС»НИНГ АСОСИЙ ТАЪҚИБЧИСИГА АЙЛАНМОҚДА\n«Интер» ўз майдонида «Женоа» билан беллашди ва йирик - 5:0 ҳисобида ғалаба қозонди. Миланликлар ҳужумда ва ҳимояда жуда яхши ҳаракат қилиб, ишончли ютуққа эришдилар. Ўйинда Жоау Мариу 1та гол уриб, 3та голли узатмани амалга оширди ва ҳақиқий қаҳрамонга айланди.\nБу «Интер»нинг қаторасига 7-ғалабаси бўлди. Бу натижадан сўнг, «нерадзурри» 25 очко билан 2-ўринга чиқиб олди ва «Ювентус»нинг яқин таъқибчисига айланди.\nЎйиндан сўнг, «Интер» устози Лучано Спаллетти ғалабага қуйидагича изоҳ берди: «Биз ҳар бир ўйинни нолдан бошлашимиз керак, акс ҳолда ҳеч нарсага эришолмаймиз. Жамоанинг иштиёқи баланд ва тўғри эди. Энг ёқимлиси – 70 минг мухлис ғалабамиздан хурсанд бўлди. Футбол жуда ўзгариб кетди. Тўпни назорат қилиш – асосий жиҳатга айланиб бормоқда».\nИнтер – Женоа 5:0 (2:0, 3:0)\nГоллар: 1:0 – 14 Гальярдини, 2:0 – 16 Политано, 3:0 – 49 Гальярдини, 4:0 – 90 Жоау Мариу, 5:0 – 90+4 Наингголан.\nМЕРТЕНСНИНГ ҲЕТ-ТРИГИ «НАПОЛИ»ГА ЙИРИК ҒАЛАБА КЕЛТИРДИ\n«Наполи» ўз майдонида «Эмполи» билан беллашди ва 5:1 ҳисобидаги осон ғалабани қўлга киритди. Неаполликлар рақибдан ҳар томонлама устун эканлигини майдонда намойиш қила олишди. Бельгиялик ҳужумчи Дрис Мертенс ўйинда учта гол уриб, 1та голли узатмани амалга оширди ва ҳақиқий қаҳрамонга айланди. Бундан ташқари, у А Серияда урган голлари сонини 74тага етказиб, ватандоши Луис Оливейрадан (72) ўзиб кетиб, Италия чемпионати тарихидаги энг сермаҳсул бельгияликка айланди.\nБу натижадан сўнг, «Наполи» 25 очко билан мусобақа жадвалида 3-ўринда бормоқда.\nЎйиндан кейин Дрис Мертенс жамоасининг йирик ғалабасига қуйидагича изоҳ берди: «Наполи» жуда яхши ўйнаяпти, буни кўряпсиз. Бизда кўплаб иқтидорли футболчилар бор ва ҳаммамиз биргаликда юксалишда давом этмоқчимиз. Мен ҳар бир ўйинда майдонга тушишни истайман. Ғалаба ва голларга чанқоқман. «Рома»га (1:1) қарши баҳсда 2-бўлимда захирадан тушдим, албатта бундан норози эдим. Ўйиндан кейин интервью беришга тайёр эмасдим. Аммо, бош мураббий Карло Анчелотти билан суҳбатлашиб, барча тушунмовчиликка барҳам бердик».\nНаполи – Эмполи 5:1 (2:0, 3:1)\nГоллар: 1:0 – 9 Инсинье, 2:0 – 38 Мертенс, 2:1 – 58 Капуто, 3:1 – 64 Мертенс, 4:1 – 90 Милик, 5:1 – 90+3 Мертенс.\n«МИЛАН» ҒАЛАБАЛИ СЕРИЯСИНИ ДАВОМ ЭТТИРИБ, КУЧЛИ ТЎРТЛИКДА ҚОЛДИ\n«Милан» сафарда «Удинезе» билан ўйнади ва 1:0 ҳисобида ғалаба қозонди. Ўйин тенг курашлар остида ўтди. Ҳар иккала жамоада гол уриш учун бир қанча вазиятлар бўлди. Аммо мухлислар голни ўйин сўнгида кўришди. Ҳакам томонидан қўшиб берилган дақиқаларнинг олтинчисида «Милан» рақибни қарши ҳужумда ушлади ва Романьоли жамоасига ғалаба келтирувчи голни урди. Бу «Милан»нинг қаторасига учинчи ғалабаси бўлди. Бундан ташқари, жамоа сўнгги 17та ўйинда илк маротаба ўз дарвозаси даҳлсизлигини сақлаб қолди. Бу натижадан сўнг, «Милан» 21 очко билан кучли тўртликдаги ўрнини сақлаб қолди.\nЎйиндан сўнг «россонери» устози Женнаро Гаттузо ғалабага қуйидагича изоҳ берди: «Бизда жароҳат олганлар кўп эди. «Удинезе» – жисмонан кучли, ҳужумкор ва хавфли рақиб. Менга йигитларнинг жонкуярлиги ёқди. Қаторасига учинчи ғалаба? Бу ҳеч нарсани англатмайди, ишлаш керак ва олдинга интилиш лозим. Бу ғалабалар елкамиздаги тоғни ағдариб ташлашга ёрдам беради холос».\nУдинезе – Милан 0:1 (0:0, 0:1)\nГол: 0:1 – 90+6 Романьоли.\nЧетлатиш: Нюйтинк (90, Удинезе).\nА СЕРИЯ 11-ТУР НАТИЖАЛАРИ\nФиорентина – Рома 1:1 (1:0, 0:1)\nГоллар: 1:0 – 32, пенальти Верету, 1:1 – 85 Флоренци.\nБолонья – Аталанта 1:2 (1:0, 0:2)\nГоллар: 1:0 – 3 Мбайе, 1:1 – 57 Манчини, 1:2 – 70 Сапата.\nКьево – Сассуоло 0:2 (0:1, 0:1)\nГоллар: 0:1 – 42 Ди Франческо, 0:2 – 90, автогол Джаккерини.\nЧетлатиш: Танасиевич (88, Кьево).\nСампдория – Торино 1:4 (0:2, 1:2)\nГоллар: 0:1 – 12 Белотти, 0:2 – 43, пенальти Белотти, 0:3 – 56 Яго Фальке, 1:3 – 65 Куальярелла, 1:4 – 78 Иццо.\nПарма – Фрозиноне 0:0\nЧетлатиш: Штулац (61, Парма).\n9 - Кшиштоф Пёнтек (Женоа)\n8 - Чиро Иммобиле (Лацио, 1 пен)\n7 - Криштиану Роналду (Ювентус, 1), Лоренцо Инсинье (Наполи), Дрис Мертенс (Наполи, 1)\n6 - Мауро Икарди (Интер, 1)\nА СЕРИЯ 11-ТУР РАМЗИЙ ТЕРМА ЖАМОАСИ\nА СЕРИЯ 12-ТУР ЎЙИНЛАРИ\nЖеноа - Наполи\nРОНАЛДУГА 400-РАҚАМЛИ ФУТБОЛКА ТОПШИРИЛДИ\n«Ювентус» президенти Андреа Аньелли ҳужумчи Криштиану Роналдуга 400-рақамли футболкани топширди.\nШу тариқа клуб португалиялик тўпурарни юбилей марра билан табриклади. Аввалроқ, Роналду Европанинг топ-5 чемпионатларида биринчи бўлиб 400та гол урган эди. Футболчи бу голларни «Манчестер Юнайтед», «Реал» ва «Ювентус» сафида урган.\nСИРИГУ - ТОП-5 ЧЕМПИОНАТЛАРИНИНГ ЭНГ ЯХШИ ДАРВОЗАБОНИ\n«Торино» дарвозабони Сальваторе Сиригу «Сампдория»га (4:1) қарши ўйинда пенальтини қайтаришга муваффақ бўлди.\nФутболчи 65-дақиқада Фабио Квальярелланинг «нуқта»дан йўллаган зарбасини голга айланишига йўл қўймади.\nСиригу 2018 йил давомида ўз дарвозаси томон белгиланган 5та пенальтидан 4тасини қайтара олган. Бу кўрсаткич бўйича у топ-5 лигаларда етакчилик қилмоқда.\n«ЮВЕНТУС» ЎЗ ТАРИХИДАГИ ЭНГ ЯХШИ СТАРТНИ ҚАЙД ЭТДИ\n«Ювентус» А Сериянинг илк 11та турида 10 марта ғалаба қозонди ва 1 марта дуранг ўйнади.\nOpta хабарига кўра, бу клуб тарихидаги энг яхши стартдир. Айни пайтда жамоа энг яқин таъқибчилари «Интер» ва «Наполи»ни 6 очко ортда қолдирмоқда.\nЕЧЛ. Мессисиз "Барселона" "Интер"ни мағлуб этди, "ПСЖ" ўз уйида "Наполи"ни енга олмади\n«Ювентус» «Олд Траффорд»да «Манчестер Юнайтед»ни таслим этди\n«Реал»дан кетганимга хафа эмасман». Роналду нега «Ювентус»ни танлаганини изоҳлади\n«Барселона» учун яна бир синов. Куннинг энг марказий учрашуви ҳақида


Амударё туманида Амфитеатр, бассейн қуришни таклиф этишди (фотогалерея)- Kruz.uz\nАмударё туманида Амфитеатр, бассейн қуришни таклиф этишди (фотогалерея)\n09:52, 22.09.2017 998 0 Ёшлар иттифоқи\n“Фидойинг бўлгаймиз сени, Ўзбекистон!" шиори остида ташкил этилган “Ёшлар поезди" акцияси тарғиботчилар гуруҳи Амударё туманига ташриф буюришди.\nЛицей залида ташкиллаштирилган учрашувда ўқувчилар ўзларини қизиқтирган бир қатор саволларга жавоб олиш билан биргаликда, таклифларни ҳам билдириб ўтишди.\nУчрашув давомида икки нафар Олий маълумотли қиз ишга жойлашиш борасида ёрдам сўради. Туман ҳокими ўринбосари Алишер Юлдашев туман марказида ўқитувчиларнинг етарли эканлиги, шу боис бўш иш ўринлари йўқлигини билдирди. Бироқ қишлоқларда ўқитувчиларга муҳтожлик борлигини, агар улар хоҳлашса қишлоқдаги мактабларга ишга жойлашишлари учун шахсан ўзи ёрдам беришини айтиб ўтди. Вазият ўрганилиб, назоратга олинди.\nШунингдек, бир қатор таклифлар ҳам келиб тушди. Жумладан туман марказида сўзиш бўйича бассейн ва футбол майдони қуриб бериш таклифини берди. Ушбу таклифга ҳам ҳоким ўринбосари жавоб қайтарди. А.Юлдашевнинг маълум қилишича бу йил туман марказида сунъий қопламали футбол майдони фойдаланишга топширилган ва яна иккитаси келаси йилнинг март ойида фойдаланишга топширилиши кутилмоқда.\nАмударё туманида Амфитеатр қуриш таклифига ҳам А.Юлдашев жавоб қайтарди. Маълум бўлишича туман Маданият саройи замонавий тарзда реконструктция қилинмоқда бу сарой ҳам келаси йили фойдаланишга топширилиши кутилмоқда.\nЭътиборли жиҳати учрашувда қатнашган қиз бўйи кичиклиги боис ҳарбий ўқув юртларига ўқишга кира олмаётганини айтиб ўтди. Унинг айтишича бир нечта спорт турлари билан шуғулланар экан, жумладан бокс билан ҳам. Ота-онасига ҳарбий бўлишни ваъда берган қиз бўйи 160 см бўлгани учун талабга жавоб бера олмаётган экан. Бу қизнинг таклифи ҳам алоҳида ёзиб олинди.\nБундан ташқари иккита ўқувчи китоб чиқаришга ёрдам сўраб, яна иккита колледж битирувчиси ишга жойлашиш борасида ёрдам сўради. барча таклифлар ёзиб олиниб, назоратга олинди.\nУчрашув пайтида Ўзбекистон Психологлар Асоциацияси аъзоси Вилоят Давлатова ўқувчилар билан алоҳида суҳбатда бўлди.\nТадбир сўнгида Қорақалпоқ эстрадаси вакиллари Арепбай Алланиязов, Байрам Пердебаев, Арисланбек Асқаров ва Махсет Пўлатов шўх қўшиқлари билан ўқувчиларга қувонч улашишди.\n23:39, 21.11.2019 976\nҚўнғирот сода заводи оқланди қорақалпоқ фольклор тўплами командир Қишлоқ хўжалиги вазири хизмат машиналари очиқ турган гимнастика Немаътулла Худайбергенов Хўжайли тумани ҳокими


13 май 2021, Тошкент вақти: 09:07\n'Adam bol' журналининг шу йил 28 август куни чиққан сони муқоваси.\nАмалдаги расмийларга мухолиф кайфиятда бўлган “Adam bol” журнали устидан судга арзномани Олмаота шаҳар ҳокимиятининг Ички сиёсат бошқармаси ноябрь ойида берган. Ҳокимият мулозимлари журналда шу йил 29 августида чоп қилинган “Ёт урушдаги бизникилар” сарлавҳали мақолада урушга ташвиқ аломатлари борлигини айтиб, судга шикоят қилганлар. Мазкур материал Киевда яшовчи қозоғистонлик сиёсий муҳожир, “Майдан” миллатлараро лигаси ҳамраиси ўлароқ таништирилган Айдос Садиқов билан интервьюдан иборат эди.\nКеча Медеу туман суди Олмаота ҳокимияти вакиллари даъвосини қондириб, журнални ёпиш ҳақида қарор чиқарган.\nОзодлик радиоси қозоқ хизматининг хабар қилишича, чоршанба кунги судда - ҳали маҳкама давом этаётган пайтда журнал ходимлари прокурорга отвод берганлар. Бироқ судья Асель Абишева уларнинг талабини рад қилган. Шундан сўнг улар судьяга отвод берганлар ва у судни ташлаб чиқиб кетган.\nШундан сўнг Медеу туман судининг бошқа судьяси ҳамкасби Асель Абишевага берилган отводни бекор қилган. Бу қарордан кейин суд залига қайтган Асель Абишева маҳкама жараёнини давом эттириб, уни “Adam bol” журнали иштирокисиз якунлаган – даъвогарлар аризасини қондириш ҳақида ҳукм чиқарган. Бу эса журнал ёпилишини англатади.\nҲукм ўқилган пайтда суд залида бўлмаган журнал ходимлари эндиликда мазкур ҳукм юзасидан шикоят қилишни, дастак учун жамоатчилик ва халқаро институтларга мурожаат қилишни режалаяпти. Журналистлар нашрга қарши очилган ишни сиёсий таъқиб сифатида баҳоламоқдалар. Аммо қозоғистонлик расмийлар бу даъвони рад қилмоқдалар.\n25 декабрь куни Олмаотадаги “Адил сўз” журналистларни ҳимоя қилиш ташкилоти “Adam bol” журнали ишини кўриб чиққан судья Абишева процессуал меъёрларни бузгани ҳақида баёнот тарқатди.\n“Қозоғистон Республикаси фуқаролик-процессуал кодексига мувофиқ, томонлар отводга оид илтимоснома кўриб чиқиладиган вақт ҳақида огоҳлантирилиши лозим эди. Илтимоснома тақдирини суд раиси томонидан тайинланган бошқа судья белгилайди ва агар у илтимосномани рад қилган тақдирда, маҳкамага раислик қилувчи ўз жойига қайтиб, янги суд мажлиси санасини эълон қилиши лозим”, дейилади “Adam bol” журналини ёпиш ҳақидаги қарор тунда жавобгарлар иштирокисиз чиқарилган” деб номланмиш баёнотда.\n“Adam bol” журналини чиқариш суд томонидан 20 ноябрь куниёқ тақиқланганди. Суд нашрнинг давлат қайдини бекор қилган, журналнинг янги сони эса мусодара қилинганди.


Давлат мулкини қандай қилиб онлайн сотиб олиш ёки ижарага олиш мумкин | NORMA.UZ\nВазирлар Маҳкамасининг 16.06.2018 йилдаги 454-сон қарори билан Давлат мулки объектларини сотиш ва давлат мулкини ижарага бериш бўйича электрон савдолар ўтказиш тартиби тўғрисидаги низом тасдиқланди.\nЭслатиб ўтамиз, Тошкент вилоятида эксперимент ўтказилмоқда: давлат активларини сотиш (10 майдан) ва ижарага бериш (1 июлдан) фақат «E-IJRO AUKSION» орқали онлайн-аукционлар шаклидаги электрон савдолар орқали амалга оширилади. Тартиб бутун республика бўйлаб босқичма-босқич жорий этилади.\nСавдоларни ўтказиш учун сотувчи (ижарага берувчи) оператор билан веб-порталда савдоларни ўтказиш бўйича электрон хизматлар кўрсатилиши бўйича шартнома тузади ва аукцион (танлов) санасини белгилайди. Очиқ савдолар ўтказилишидан камида 30 кун олдин (объектларни ижарага бериш ҳолатларида эса – 15 кун олдин) «Биржа» газетасида ва Қорақалпоғистон Республикаси Вазирлар Кенгаши, вилоятлар ва Тошкент шаҳрининг даврий матбуот нашрларида ҳамда сотувчининг сайтида билдиришнома эълон қилинади.\nОператор билдиришномани худди шундай муддатларда «Е-IJRO AUKSION» веб-порталида эълон қилади. Бунинг учун сотувчи (ижарага берувчи) ҳар бир сотиладиган ёхуд ижарага бериладиган давлат мулки объекти бўйича барча зарур ахборотни (тасдиқланган рўйхат бўйича) унга олдиндан тақдим этади.\nСавдолар иштирокчиларини рўйхатдан ўтказиш веб-порталда билдиришнома эълон қилинган кундан бошлаб унда амалга оширилади ва савдолар бошланишидан 2 иш куни олдин, соат 13:00 да якунланади. Савдоларда иштирок этиш учун порталда рўйхатдан ўтиш ва савдолар шаклига қараб закалат киритиш (аукцион) ёки сайтдаги махсус шаклни тўлдириб, танлов таклифини (инвестицион мажбуриятларнинг таклиф этилган миқдори, уларни киритиш шакллари, муддати ва шартларини) тақдим этиши зарур.\nСавдоларда иштирок этиш тўғрисидаги буюртманомалар автоматик равишда текширилади. Ҳар бир рўйхатга олинган буюртманома бўйича буюртманома қабул қилинганлиги ёки у рад этилганлиги (сабабларини кўрсатган ҳолда), шунингдек савдолар бошланганлиги тўғрисидаги хабар электрон почта ва СМС-хабарлар бериш орқали юборилади.\nАукцион ёки танлов натижалари ҳамда ғолиб ва сотувчининг (ижарага берувчининг) давлат мулки объекти юзасидан сотиш (ижара) нархи бўйича ёки инвестицион ва ижтимоий мажбуриятлар бажарилиши шарти билан олди-сотди (ижара) шартномасини имзолаш мажбуриятлари савдоларнинг натижалари тўғрисидаги электрон баённомада қайд этилади. Сотувчи савдоларнинг шартларига тўлиқ мос бўлган буюртманомани берган ягона иштирокчи билан олди-сотди шартномасини тузиши мумкин.\nҲужжатда қуйидагиларнинг техник тартиб-таомиллари батафсил белгиланган:\nдавлат мулки объектларини аукционда сотиш;\nдавлат мулки объектларини танлов асосида «ноль» харид қиймати бўйича сотиш;\nдавлат мулкини ижарага бериш бўйича аукцион ўтказиш.\nМазкур тартибга риоя этилиши устидан назорат қилиш учун арбитраж комиссияси ташкил этилади. Унинг таркибига Давлат рақобат қўмитаси, Ахборот коммуникациялари вазирлиги ва Мажбурий ижро бюроси вакиллари киради.\nҲужжат Қонун ҳужжатлари маълумотлари миллий базасида эълон қилинган ва 18.06.2018 йилдан кучга кирди.\nМусодара қилинган яроқсиз авто утилизация қилинади\nҚарздорларнинг хатланган мол-мулки қандай сотилади\nЭнергия ресурсларини сотишдан тушган маблағлар қандай тақсимланади\nҚарздорлардан ундирилган мол-мулк онлайн-ким ошди савдолари орқали сотилади


11 май, 2017, 19:47\nЧирчиқ шаҳрида дзюдо бўйича ўсмирлар ўртасида ўтказилаётган Учқун Муродов хотирасига бағишланган Осиё кубоги мусобақасида қитъамиздан ташқари Европа ва Шимолий Американинг 10 та мамлакатидан 160 нафарга яқин дзюочи ғолиблик учун куч синашмоқда.\nЎсмирлар ва қизлар ўртасида ўтказилаётган мусобақанинг дастлабки кунида Ўзбекистон терма жамоаси аъзолари олтита олтин, тўртта кумуш ва олтита бронза медалга сазовор бўлди.\nЎсмирлар ўртасидаги беллашувларда 60 килограмм вазн тоифасида гиламга чиққан Камрон Нуриллаев финал учрашувида қирғизистонлик Асман Оқилбек ўғлини "Иппон" баҳоси билан мағлуб этди.\nМашҳур мураббий - Андрей Штурбабиннинг ўғли Артём 66 килограмм вазни тоифаси финалида россиялик Жавдан Абулхоновдан устун келди.\nВазни 73 килограмм бўлган полвонларнинг финал баҳсида икки ўзбек дзюдочиси - Сардор Каримов ва Мироншоҳ Султонов ўзаро рақобатлашди. Бу баҳсда Сардор кичик ҳисобда устун келиб, терма жамоамизга учинчи олтин медални тақдим этди.\nЎз вазн тоифасида муваффақиятли қатнашган Мироншоҳ Султонов ва Феруз Уклонов кумуш, Элбек Улашев, Мусо Собиров, Манушер Ширинов, Тоҳир Қурбонбоев, Беҳруз Омондавлатов, Қобулжон Аҳмедов бронза медалга лойиқ топилди.\nЎсмирлар ўртасидаги яна бир олтин медаль Эрон терма жамоаси дзюдочиси Суҳайл Жамолободийга тегди.\nҚизлар мусобақасида ўз ёши ва вазн тоифасида Осиё чемпиони бўлган Кимё Марасулова, Санобар Султонова ҳамда Гулнур Муродбоева шоҳсупанинг энг юқори поғонасидан жой олди.\nНодира Абдуқаюмова ҳамда Маржона Бобоқандова терма жамоамиз ғазнасига биттадан кумуш медаль қўшди.